Bahayanya budaya materialisme yang semakin menjadi-jadi dalam kalangan masyarakat kita

Materialisme merupakan satu sifat yang tergolong dalam kehidupan masyarakat masa kini yang mengutamakan keinginan untuk mengejar hal kebendaan. Sedar atau tidak, sebenarnya materialisme ini semakin terserap ke dalam sanubari masyarakat dunia yang sedang terkejar-kejar untuk mencari kesenangan dunia dengan kebendaan yang ada disekeliling mereka.

Maka, terwujudlah "budaya materialisme" di mana ia semakin mendominasi global. Lebih membimbangkan lagi apabila budaya ini telah membawa impak negatif yang terlalu dasyat kepada persekitaran. Memanglah kita sebagai individu ingin jalani hidup dengan selesa bukan? Tambahan pula, pada zaman serba moden ini terlalu banyak cabaran dari segi ekonomi dan lain-lain yang membuatkan ramai orang bekerja keras untuk hidup dengan selesa.

Akan tetapi secara tidak langsung apabila terlalu mempamerkan kemewahan hidup kepada orang luar dapat memberi satu sikap yang negatif. Renung-renungkan apa yang berlaku pada dunia hari ini, semuanya berkait rapat dengan budaya materialisme yang semakin kerap diamalkan oleh masyarakat kita sekarang.

Hal in kerana masyarakat Malaysia kini menjadi terlalu obses dengan kebendaan atau materialistik. Kita boleh lihat sendiri dari segi penilaian kita terhadap seseorang yang biasanya dibuat melalui kemewahan seseorang itu seperti jenis kereta apa yang dipakainya, rumah bagaimana yang didiaminya serta di mana, selain jenama pakaian apa yang dipakainya. Bak kata orang, 'yang kaya disanjung dan yang miskin dihina'.

Ramai anak muda sekarang yang menjalani gaya hidup mewah seperti berbelanja di tempat-tempat eksklusif dengan mempamerkan kad kredit di sana sini. Kemudian, post di laman media sosial untuk mendapatkan pujian dan like yang banyak. Secara tidak langsung, ramai yang mula bersikap sombong dengan mempamerkan kemewahan mereka kepada orang ramai.

Apa yang jelas sekarang adalah kejayaan seseorang itu banyak diukur dari aspek kebendaan. Seseorang itu akan disanjung tinggi dan dihormati hanya kerana kemewahannya. Tidak kisah bagaimana dan dengan apa cara dia mendapatkan kekayaannya. Apa yang menjadi keutamaannya adalah mempunyai kehidupan yang selesa agar dapat ditunjukkan kepada orang sekeliling.

Sebagai contoh, isu seorang jutawan yang selalu mendapat kecaman hebat dari netizen kerana beliau sering menunjukkan kekayaannya di laman media sosial. Wajarkah dibuat begitu? Hidup hanya untuk bertikam lidah sesama sendiri?

Oleh disebabkan dunia teknologi yang semakin berkembang maju, maka laman media sosial seperti Intagram dan Facebook misalnya dijadikan sebagai satu platform untuk berkongsi aktiviti dengan rakan-rakan mahupun orang luar. Jadi, ramai yang gemar menunjuk-nunjuk kemewahan hidup mereka di situ.

Akibatnya semua akan berlumba-lumba untuk kaya. Kita sendiri boleh lihat bagaimana setiap kali musim perayaan disambut setiap tahun, di mana sanak saudara berkumpul di kampung merupakan masa yang sangat sesuai untuk mereka saling menunjuk-nunjuk dan mempamerkan kebendaan seperti kereta baharu.

Okay, memang kita dapat lihat semua kemewahan mereka ini tetapi kenyataannya ramai antara mereka yang hidup berhutang sana sini semata-mata ingin memuaskan nafsu kehendak mereka sahaja. Hutang yang lama pun belum habis, sudah membuat hutang baru pula.

Lebih buruk lagi apabila ada yang sanggup berhutang dengan 'ah long'. Sedarkah anda bahawa ramai anak muda yang sudah hidup muflis di awal 20an? Sedar atau tidak, ada antara mereka yang berhutang hanya untuk mengadakan majlis perkahwinan yang grand?

Itu belum termasuk kes penipuan (scam) atau skim cepat kaya (MLM). Ramai yang mudah ditipu disebabkan ingin cepat kaya. Sanggup berhabis beribu-ribu ringgit untuk pelaburan bisnes yang tidak wujud. Mengapa hal ini boleh terjadi? Saban hari makin kerap terjadi isu penipuan ini tetapi masih tidak ambil peduli. Janji cepat kaya. Kemudian, merana kan?

Di samping itu, memandangkan kebendaan kini menjadi kayu ukur kejayaan, maka ketakwaan dan ketaatan kepada Allah seolah-olah dipandang sepi. Akibatnya, yang kaya menjadi angkuh, takbur dan sombong kerana mereka dipandang tinggi oleh masyarakat.

Sebaliknya, mereka yang serba kekurangan dan miskin dipandang hina, dicemuh dan dipinggirkan sehinggakan ada yang tidak menjemput mereka kerana 'takut' mencacatkan majlis. Sedangkan dalam kehidupan Nabi Muhammad SAW, baginda selalu dekat dengan golongan miskin. Walaupun Rasulullah SAW seorang pemimpin negara, tetapi baginda dan anak-anaknya tidak kaya dan tidak berharta.

Malangnya, masyarakat kini lebih mengharapkan penghargaan daripada manusia, bukannya keredhaan Allah. Mereka asyik memikirkan apa yang orang kata sahaja. Pemikiran "biar papa asal bergaya" menjadikan seseorang itu obses untuk hidup berbelanja lebih dari kemampuan diri sendiri yang akhirnya memakan diri sendiri.

Apa yang pasti, sudah ramai yang mengalami tekanan mental kerana masalah kewangan. Mereka tertekan kerana memikirkan hutang keliling pinggang yang perlu diselesaikan dan bagaimana mencari wang lebih. Lalu, ada yang terpaksa berkorban masa dengan bekerja sambilan di waktu malam. Namun, ada juga yang membunuh diri kerana tidak tahan dengan bebanan hidup berhutang.

Dalam keadaan ini, mungkin ada yang tergamak mengambil jalan pintas dan salah seperti merompak, mencuri, mengambil rasuah, mengambil yang bukan hak dan sebagainya. Hal ini kerana mereka sangat terdesak untuk hidup dalam kemewahan.

Sikap materialisme ini juga boleh menimbulkan perasaan dengki antara satu sama lain. Perasaan dengki yang tidak dapat dibendung mungkin akan menyebabkan seseorang itu bertindak keterlaluan termasuk mengamalkan ilmu hitam untuk menjatuhkan seseorang.

Itu tidak termasuk dengan isu kos sara hidup tinggi lagi serta masyarakat yang terlalu mementingkan kebendaan, kita khuatir masyarakat Malaysia akan terperangkap dalam suatu lingkaran gejala sosial yang tidak berkesudahan. Situasi sebeginilah yang menemani generasi muda dalam proses pembesaran mereka hingga merasakan budaya sebegini merupakan perkara utama yang perlu ada dalam kehidupan.

Okay, memang tidak salah untuk memilih kerja atau membina impian tetapi apabila mereka dewasa kelak, apa yang diajar oleh orang tua mereka akan diaplikasikan, malah dengan lebih teruk apabila budaya itu disalahgunakan. Kuasa yang ada ditangan mereka pula akan digunakan sewenang-wenangnya. Apa yang lebih menakutkan adalah mereka akan melakukan sesuatu kesalahan untuk memenuhi tuntutan kehidupan materialisme mereka itu.

Kesimpulannya, berbaliklah kepada nilai-nilai yang diajar oleh agama Islam. Bersederhana itu lebih baik kan? Artikel ini sekadar peringatan kita bersama. Ya, tidak guna pun untuk hidup bermegah-megah dengan kemewahan jika hidup kita tidak diredhai Allah. Buanglah sifat riak, hasad dengki semua itu supaya hidup lebih tenang. In shaa Allah.


5 Negara Paling Kurang Dikunjungi Pelancong di Seluruh Dunia

Ada lebih kurang 195 negara di dunia ini dan setiap negara pasti cuba menjadikan negara mereka kawasan pilihan pelancongan masyarakat dunia. Ini semua kerana pelancongan merupakan salah satu sumber pendapatan negara yang paling menguntungkan ekoran kemasukan dana perbelanjaan pelancong asing ke negara tersebut.

Negara kita juga merupakan antara negara yang menjadikan pelancongan sebagai salah satu teras ekonomi. Kita sebenarnya bernasib baik mempunyai lokasi yang elok, di kelilingi pantai serta terlindung daripada lingkaran gunung berapi yang membuatkan Malaysia amat menarik pada pandangan pelancong. Walaupun begitu, ada juga beberapa negara yang tidak begitu bernasib baik tidak mendapat kemasukan pelancong yang ramai.

Berikut adalah 5 negara di dunia yang paling sikit menerima lawatan pelancong ke dalam negara mereka.

Timor Leste merupakan negara yang paling sedikit dikunjungi pelancong di Asia. Mempunyai pantai panjang sejauh 706 kilometer, negara ini mempunyai tanah yang bergunung-ganang serta berdepan risiko bencana alam yang agak tinggi. Bagaimanapun, pantainya dikatakan cukup cantik dengan kumpulan batu karang yang tidak pernah diusik.

Selain pantai, Timor Leste juga menempatkan banyak bangunan bersejarah era zaman penjajahan Portugis serta mempunyai ladang-ladang kopi yang cukup indah. Setiap tahun, lebih kurang 66 ribu pelancong hadir ke sini. Walaupun agak ramai berbanding negara lain dalam senarai ini, antara semua negara Asia, Timor Leste adalah negara yang paling kurang dikunjungi pelancong.

Negara Afrika kedua paling kurang menerima kemasukan pelancong, negara yang terdiri di atas dua buah pulau yang berasingan dengan jarak 140 kilometer, hanya 8000 orang pelancong hadir ke pulau ini setiap tahun secara purata. Mempunyai penduduk seramai 200 ribu orang dengan bahasa rasminya bahasa Portugal, ekonomi Sao Tome bergantung kepada minyak dan eksport koko.

Aktiviti menarik di negara ini berkisar kepada pantai yang sunyi dan bukit-bukit untuk didaki. Oleh kerana agak sukar untuk tiba di negara tersebut, jika anda inginkan ketenangan semasa bercuti, Sao Tome and Principle patut dijadikan sebagai salah satu lokasi impian anda.

Negara Tuvalu merupakan pulau kecil yang hanya mempunyai 26 kilometer persegi muka bumi. Mempunyai jumlah penduduk hanya seramai 10,600 orang, penduduk Tuvalu tidak mempunyai kerajaan yang dilantik kerana mereka masih mengamalkan sistem pentadbiran berasaskan masyarakat.

Oleh kerana itu mereka tidak mempunyai pasukan keselamatan bagi melindungi penduduk di situ. Semuanya dilakukan secara komuniti. Hanya 2000 orang pelancong hadir ke Tuvalu setiap tahun ekoran kedudukannya yang agak jauh dan penerbangan ke situ pun jarang diadakan. Bagi mereka yang pernah ke sana, mereka akan menikmati sebuah kepulauan kecil yang cantik dengan pantai yang bersih serta nyata berbeza corak hidupnya dengan kebanyakan negara lain.

Antara negara paling berbahaya di dunia ekoran berlaku banyak pemberontakan di negara tersebut, Somalia merupakan sebuah negara yang majoritinya terletak dalam kawasan gurun. Majoriti tanah di negara tersebut digunakan untuk bercucuk tanam dengan hampir 70% kawasan muka bumi Somalia dijalankan aktiviti pertanian. Kerajaan mereka baru saja dipulihkan jadi bagi para pelancong yang hendak ke sana, perlu tahu mereka hendak ke mana.

Mempunyai banyak lokasi bersejarah kesultanan Islam yang pernah bertapak di sana, beberapa pantai di sekitar Mogadishu dan beberapa buah Taman Negara, banyak sebenarnya tarikan di Somalia. Walaupun begitu, kebanyakan negara memilih untuk menasihatkan rakyat mereka daripada berkunjung ke Somalia sehinggakan jumlah pelancong yang datang, hanyalah sekitar 500 orang setahun.

Negara kecil di kepulauan Pasifik yang hanya berkeluasan 21 kilometer persegi dengan populasi seramai 10 ribu orang, Nauru adalah negara di dunia yang paling kurang menerima kunjungan pelancong. Negara ini memang kurang fasiliti yang disediakan jika menerima kunjungan pelancong dan ini menyebabkan tidak ramai yang berminat hendak ke sana.

Mempunyai lapangan terbang sendiri, oleh kerana keluasannya yang agak terhad landasan kapal terbang di Nauru merentasi jalan raya. Lampu isyarat yang dipasang di negara ini hanyalah untuk memastikan kapal terbang dapat melintas tanpa gangguan kenderaan lain.

Tidak banyak yang dapat dilakukan di sini. Beberapa kesan peninggalan tentera Jepun masih lagi dipelihara. Pantainya pula cetek dan berbatu jadi penduduk setempat lebih banyak mandi manda di Teluk Anibare, satu-satunya lokasi pelancongan yang ada di sana. Setiap tahun hanya 200 orang pelancong hadir bagi mengalami sendiri keunikan Nauru.


Sejarah dan Kisah Sebenar Beruang Madu Bernama Winnie the Pooh

Karakter kartun beruang comel bernama Winnie the Pooh pernah menjadi satu fenomena dan kegilaan kanak-kanak di Malaysia suatu ketika dahulu. Walaupun karakter Winnie the Pooh kini kurang mendapat perhatian di Malaysia, popularitinya di seluruh dunia tidak boleh dipertikaikan.

Syarikat Walt Disney sememangnya terkenal dengan watak kartun Mickey Mouse dan Donald Duck. Walau bagaimanapun, pada 1993 pihak Disney telah mengumumkan bahawa watak Pooh merupakan watak kedua paling popular dan diminati ramai di seluruh dunia selepas Mickey Mouse.

Adalah penting untuk mengetahui bahawa penghasilan watak Winnie the Pooh bukanlah idea asal pihak Disney. Nama Winnie the Pooh itu sendiri adalah idea daripada seorang askar dari Kanada semasa zaman Perang Dunia Pertama.

Pada ketika itu, sepasukan askar daripada Winnipeg, Kanada telah diarahkan untuk menuju ke Eropah untuk menyertai pasukan 2nd Canadian Infantry Brigade. Ketika dalam perjalanan, kereta api tersebut telah berhenti di White River, Ontario. Di sini, Leftenan Harry Colebourn telah terlihat akan seekor beruang hitam yang masih kecil. Umurnya dianggarkan 7 bulan.

Beruang kecil tersebut ingin dijual oleh seorang pemburu beruang. Setelah membunuh seekor beruang besar, pemburu tersebut tidak sampai hati hendak membunuh anaknya yang masih kecil itu lalu beliau mengambil keputusan untuk menjualnya. Leftenan Harry Colebourn yang kebetulan berada di situ tanpa membuang masa terus membeli beruang comel tersebut pada harga $20.

Beruang tersebut pada awalnya telah diberi nama "Winnipeg" atau nama pendeknya "Winnie", sempena nama tempat asal usul pemilik barunya itu. Winnie kemudiannya telah mengikut tuan barunya itu ke Britain. Sifatnya yang baik dengan manusia menyebabkannya diminati orang disekelilingnya.

Tidak lama kemudian, Harry Colebourn dan pasukannya telah diarahkan pula untuk ke Perancis. Masalah logistik yang dihadapi dan keadaan disana yang kurang sesuai buat WInnie menyebabkan Winnie telah disewakan atau diletakkan di bawah jagaan Zoo London. Harry berjanji beliau akan datang mengambil semula Winnie apabila Perang Dunia Pertama tamat kelak.

Di Zoo London, Winnie telah menjadi tarikan utama pelancong yang datang ke zoo tersebut. Walaupun sudah menjadi seekor beruang yang besar, Winnie merupakan haiwan yang sangat jinak. Malah, pengunjung juga dibenarkan untuk masuk ke kandang Winnie dan bermain-main dengan haiwan tersebut.

Beberapa minggu selepas peperangan mulai reda pada penghujung tahun 1918, Harry telah datang semula ke Zoo London untuk bertemu Winnie. Walaupun pernah berjanji akan mengambil semula Winnie apabila perang tamat, Harry mengambil keputusan untuk membiarkan sahaja Winnie terus tinggal disitu. Beliau sedar bahawa Winnie bukanlah haiwan peliharaannya lagi, sebaliknya merupakan haiwan kegemaran pengunjung-pengunjung yang datang ke Zoo London.

Selepas mengucapkan selamat tinggal kepada Winnie, Harry telah kembali ke kampungnya di Winnipeg dan bertugas di Jabatan Pertanian. Malah, beliau turut membuka sebuah klinik haiwan berhampiran rumahnya.

Antara salah seorang pengunjung zoo tersebut yang meminati Winnie adalah Christopher Robin, anak kepada seorang penulis bernama A.A. Milne. Beliau gemar datang ke Zoo London dan meluangkan masa bersama Winnie. Malah, beliau turut menamakan patung teddy bear di rumahnya dengan nama Winnie sempena mengambil nama beruang tersebut.

Watak Winnie dan beberapa permainan patung haiwan anaknya seperti Piglet, Eeyore, Kanga, Roo dan Tigger telah menjadi sumber inspirasi kepada A.A. Milne. Melalui imaginasinya, beliau telah mencipta sebuah watak fiksyen bernama Winnie the Pooh dan beliau telah menulis sebuah buku kanak-kanak bertajuk “When We Were Very Young” pada tahun 1924, diikuti dengan “Winnie-the-Pooh” pada tahun 1926.

Populariti buku-buku Milne telah melonjakkan lagi nama Winnie. Kematiannya pada tahun 1934 pada usia 20 tahun telah mendapat perhatian masyarakat seluruh dunia. Sebagai tanda penghargaan, tengkorak kepalanya telah dihantar dan disimpan di Royal College of Surgeons.

Selain itu, statu yang memaparkan Winnie memegang tangan Harry juga telah dibina dan diletakkan di London Zoo dan Assiniboine Park Zoo yang terletak di Winnipeg. Ianya adalah simbolik hubungan yang erat antara seorang askar Kanada dan seekor beruang kecil.

Pada Januari  1930, Stephen Slesinger telah membeli hakcipta untuk menyiarkan dan menghasilkan pelbagai produk berdasarkan karakter Winnie the Pooh di Kanada dan Amerika Syarikat daripada Milne. Menjelang 1931, hasil perniagaannya berdasarkan karakter Winnie the Pooh sudah mencecah $50 juta setahun.

Selepas kematian Slesinger pada tahun 1953, isterinya terus mengembangkan watak Winnie the Pooh. Pada tahun 1961, beliau telah melesenkan watak Winnie the Pooh kepada pihak Disney melalui pembayaran royalti. Pada tahun yang sama juga, isteri Milne juga telah melesenkan beberapa hakcipta Winnie the Pooh kepada pihak Disney.

Akibatnya, beberapa siri kes mahkamah telah timbul antara Disney, keluarga Slesinger dan keluarga Milne sehinggalah pada 28 September 2009 apabila mahkamah membuat keputusan bahawa pihak keluarga Slesinger telah menyerahkan sepenuhnya hakcipta Winnie the Pooh kepada pihak Disney dan mengikut perjanjian, Disney perlulah membayar royalti kepada pihak Slesinger seperti yang teleh dipersetujui.


5 Lencana Kelakar Kelab Bola Sepak Yang Mampu Membuatkan Anda Ketawa

Mereka identiti sesebuah persatuan atau kelab pada zaman moden tidak banyak bezanya dengan zaman dahulu. Rekaan paling penting untuk sesebuah kelab bola sepak pastilah logonya sendiri yang akan menjadi perkara pertama yang memperkenalkan imej kelab bola sepak tersebut, selain daripada jersi, pemain, pengurus dan corak permainannya.

Walaupun begitu, ada juga beberapa kelab bola sepak seperti cuba melawan arus dan meletakkan logo-logo yang agak kelakar, sebagai asas penubuhan kelab bola sepak mereka. Kita bukan bercakap tentang kelab amatur atau kelab bertahap kampung, tetapi kelab professional yang menjadikan sukan bola sepak sebagai satu-satunya pendapatan pemain dan pihak yang terlibat dalam pengurusan kelab tersebut.

Berikut adalah 5 logo kelab bola sepak paling menggelikan hati serta sedikit latar belakang ringkas kelab tersebut.

Sebuah pasukan yang bermain dalam liga divisyen 2 di Tunisia, kelab Al Marsa bermain dalam sebuah stadium yang mempunyai kapasiti 7 ribu orang penonton. Memilih untuk menggunakan warna hijau dan kuning. Logo kelab ini memaparkan seekor unta cuba mengawal bola di atas kakinya sambil unta tersebut menoleh memandang bola tersebut. Apa yang menakutkan, kaki yang digunakan oleh unta itu untuk mengawal bola tersebut jika diambil pembaris, adalah lebih panjang daripada kaki di sebelahnya.

Mencipta logo berdasarkan kisah dongeng masyarakat setempat akan memakan diri pada zaman moden. Ekoran kisah ahli sihir Benevento yang dikatakan wujud sejak kurun ke 13, kelab Benevento yang kini bermain di Serie A akan memakai logo tersebut di dada. Jika kita teliti logo tersebut, sukar untuk kita dapat kenalpasti adakah ahli sihir tersebut sedang terbang dengan penyapunya atau sekadar duduk di atas tanah dengan memakai penyapu dikelangkang. Anda rasa?

Kelab Singapura yang bermain dalam Liga S ini dahulunya dikenali dengan nama Singapore Armed Forces sebelum bertukar kepada Warriors FC pada 2013. Adakah corak lukisan badak sumbu yang dipaparkan pada logo ini disengajakan, bagi menutup kekuatan sebenar pasukan bola sepak ini? Kami tidak tahu. Badak sumbu dipilih selepas pihak penganjur Liga S menolak logo pertama mereka yang memaparkan watak pahlawan, dengan syarat haiwan mesti digunakan.

Mungkin berang dengan syarat itu, lukisan badak sumbu itu dilukis ala kadar dan terus digunakan secara rasmi sehingga kini, dengan penambahbaikan pada mata badak sumbu itu dilakukan. Yang penting, bintang pada logo itu sekarang dah banyak dan badak itu pun tidak lagi nampak sedih.

Pasukan Limon FC pada awalnya dinamakan sebagai AD Limonense sebelum seorang usahawan bernama Carlos Pascal menjadi pelabur terbesar kelab tersebut, lalu ditukarkan namanya kepada Limon FC. Bermain dalam Liga pertama di Costa Rica ketika ini, kejayaan terbesar Limon FC setakat ini adalah menjadi juara divisyen dua liga Costa Rica.

Logo kelab yang memaparkan karikatur watak taugan sedang bermain bola sepak sambil memakai mahkota sangat unik, kerana rekaannya seperti diambil terus daripada sebuah komik. Kami tidak mahu tahu bagaimana tangan berotot yang ada pada logo kelab itu bersambung dengan badan taufan yang sedang berputar laju.

Gombak United FC merupakan antara pasukan kegemaran peminat Liga Singapura, berikutan permainan bola sepak mereka yang menarik di mata - walaupun tidak banyak memenangi kejuaraan. Naik turun dunia bola sepak membuatkan Gombak United terpaksa keluar daripada liga Singapura pada tahun 2012 dan besar kemungkinan hanya akan kembali menyertainya pada tahun 2019.

Logo kelab mereka memaparkan aksi seekor lembu yang bermain sebagai penjaga gol, kelihatan agak gementar akibat bola yang sedang menuju ke arahnya. Kami tidak tahu apa rasional logo kelab sendiri perlu memaparkan pemain sendiri sedang menghadapi serangan pihak lawan.


Inilah Seni Tradisi Memburu Madu di Nepal Sangat Unik dan Ekstrem

Madu adalah sejenis manisan dalam bentuk cecair yang dihasilkan oleh lebah menggunakan nektar bunga atau bahagian lain dalam tumbuhan. Kepelbagaian madu ini terhasil daripada lebah madu dalam keluarga Apis yang sering menjadi rujukan dan juga jenis madu yang dipungut oleh penternak madu serta kegunaan oleh manusia.

Madu yang dihasilkan oleh lebah dan serangga lain mempunyai sifat berlainan. Terdapat pelbagai kaedah dalam memungut madu liar yang menjadi amalan bagi masyarakat orang asli di beberapa bahagian dunia seperti di Asia dan Afrika sejak ratusan tahun dahulu.Di Nepal, amalan memburu madu liar masih diteruskan sampai ke hari ini dengan menggunakan cara yang terdahulu.

Pemburu madu bergayut hanya dengan menggunakan tangga tali yang tinggi di tebing Himalaya yang terletak di tengah Nepal semata-mata ingin mendapatkan madu. Pemburu madu yang terdiri daripada kaum lelaki dari suku Gurung ini sangat berani mempertaruhkan nyawa untuk berhadapan dengan sekumpulan lebah yang agresif demi untuk mengumpul sarang emas yang sangat tinggi nilainya. Ini merupakan tradisi puak Gurung yang dilakukan oleh beberapa generasi yang dipercayai telah berlangsung sejak 8,000 sebelum masihi.

Lebah yang menghuni pegunungan Himalaya adalah lebah jenis Apis Dorsata Laboriosa yang merupakan lebah madu terbesar di dunia. Ukuran badan lebah itu adalah kira-kira tiga sentimeter panjang. Kebanyakan sarang lebah ini dibina di tebing curam pada ketinggian antara 2,000 hingga 3,200 meter. Saiz sarang lebah pula sangat besar, di mana setiap sarang boleh mencapai diameter 150cm iaitu saiz sebesar meja kopi yang di dalamnya  mengandungi sekitar 60 kg madu.

Sebelum memulakan aktiviti mendapatkan madu, puak Garung terlebih dahulu akan mengikuti tradisi dengan mempersembahkan bunga,buah dan beras kepada nenek moyang mereka sambil berdoa. Setelah selesai upacara tersebut, api akan dinyalakan untuk membakar daun-daun kering bagi tujuan mengusir lebah dari sarangnya. Apabila lebah diusir dari sarang tersebut maka bermulalah saat untuk mendapatkan madu.

Para pemburu akan segera menuruni tebing gunung yang curam itu menggunakan tali yang dihasilkan oleh mereka sendiri. Mereka berjuntai pada ketinggian 50 meter di udara bersamaan dengan bangunan berketinggian 12 tingkat tanpa memakai sebarang alat keselamatan.

Bergayut dengan tali pada ketinggian itu adalah sesuatu yang membahayakan, namun mereka mulai menuai madu dengan berpaut pada tali lalu menjolok sarang lebah dengan menggunakan tangos (sejenis alat yang terdiri daripada dua batang buluh). Setelah berjaya mematahkan sarang lebah tersebut, pemburu lebah akan menolak secara perlahan-lahan bakul khas bagi tujuan mengumpul hasil tuaian yang tergantung di sebelahnya.

Proses ini sangat sukar untuk dilakukan kerana pemburu perlu mengimbangi bakul sambil berpaut pada tali. Jika mereka tidak berhati-hati, mereka bukan sahaja berkemungkinan untuk disengat lebah malah, mereka boleh terjatuh ke bawah disebabkan tiada sebarang alat keselamatan. Pemburu ini sangat berani dalam meneruskan amalan mengambil madu yang ekstrem dan unik ini.

Sifat yang terdapat pada madu Himalaya adalah sangat unik dan berbeza pada madu biasa. Ini kerana ia mengandungi bahan psychedelic iaitu sejenis dadah psiko aktif yang mana boleh membuat seseorang itu berhalusinasi jika mengambil di dalam dos yang berlebihan.

Jika diambil pada dos yang kecil, ia terbukti mampu merawat pelbagai jenis penyakit yang terdapat dalam tubuh badan seseorang. Madu Himalaya menjadi permintaan ramai, malah ia dipasarkan ke rantau Asia yang lain termasuk dari Jepun,Korea dan China. Harga madu ini lebih mahal berbanding harga biasa dan harganya mencecah RM150 sekilogram.

Anda boleh tonton dokumentari mengenai pemburu madu Himalaya di bawah ini.


Umat Islam tidak perlu takut untuk menjadi penderma organ. Ini penjelasannya

Dengan perkembangan pesat dalam bidang teknologi perubatan moden, terdapat pelbagai kaedah untuk merawat penyakit yang telah diperkenalkan dan ditemui. Antaranya adalah satu kaedah rawatan pemindahan organ yang telah terbukti berjaya merawat pesakit-pesakit yang mempunyai masalah kegagalan organ dalaman. Sebenarnya, organ atau anggota badan tertentu boleh dipindahkan daripada seseorang manusia kepada seseorang manusia yang lain bagi tujuan menggantikan organ penerima yang gagal untuk berfungsi.

Terdapat beberapa organ-organ dan tisu-tisu yang boleh dipindahkan adalah jantung,injap jantung,hati,buah pinggang,paru-paru,kornea mata,tulang dan kulit.Pemindahan organ sebenarnya boleh dilakukan daripada penderma yang masih hidup atau yang telah meninggal dunia. Hanya beberapa organ sahaja yang boleh diambil dari penderma yang masih hidup iaitu salah satu dari dua buah pinggang dan sebahagian hati.

Pendermaan organ dan transplantasi adalah suatu perkara yang dibenarkan dalam islam. Ini adalah kerana pendermaan dan pemindahan organ memenuhi keperluan dalam pemeliharaan kehidupan manusia yang merupakan salah satu daripada lima objektif dalam maqasid al-Syar'iyyah (objektif undang-undang Islam). Isu pendermaan organ masih dianggap perkara yang tepu dan kurang diambil perhatian dalam kalangan masyarakat di negara kita ini.

Di Malaysia isu pemindahan organ telah mula dibincangkan pada tahun 1960 an lagi apabila Mufti Negeri Perlis mengeluarkan fatwa berhubung isu ini pada tahun 1965. Pandangan-pandangan yang dikeluarkan oleh ulama Islam berkaitan pemindahan organ adalah bersifat ijtihadi iaitu ijtihad yang dilakukan berdasarkan pendekatan-pendekatan fikah. Fatwa yang bersifat ijtihadi seperti yang diterangkan oleh Sheikh Dr Yusuf al-Qaradawi iaitu tokoh ulama Mesir adalah fatwa yang masih boleh diperbincangkan seperti juga ijtihad manusia yang lain. Tambahan pula ia bersangkutan dengan hukum masalah baharu yang tidak tercatat pendapat ulama-ulama terdahulu.

Secara asasnya,hukum pemindahan dan pendermaan organ adalah harus. Ini kerana pemindahan dan pendermaan organ memenuhi tuntutan memelihara nyawa manusia yang merupakan salah satu daripada maqasid al syariah. Jawatankuasa Fatwa Bagi Majlis Hal Ehwal Agama Islam Malaysia yang bersidang pada 23 & 24 Jun 1970 telah memutuskan bahawa pemindahan mata dan jantung daripada orang mati kepada orang hidup hukumnya harus.

Orang Islam masih beranggapan bahawa individu yang menderma organ seolah-olah akan tidak sempurna jasadnya ketika dikebumikan kelak. Namun sebenarnya Islam tidak melarang akan proses pendermaan organ ini kerana ia sesuatu amalan yang mulia dan satu lagi bentuk kebajikan. Di antara syarat-syarat yang perlu dilaksanakan sebelum proses pendermaan dan pendermaan organ adalah memastikan bahawa tidak ada alternatif lain yang boleh menyelamatkan nyawa pesakit.  Memastikan supaya ia tidak mendatangkan kemudaratan yang lebih besar kepada penderma dan penerima organ.  Setiap pendermaan organ hendaklah dilakukan dengan ikhlas dengan niat untuk membantu kerana Allah S.W.T. Setiap pendermaan organ hendaklah mendapat keizinan penderma dan ahli keluarga atau warisnya dahulu.

Tujuan Pusat Sumber Transplan Nasional ditubuhkan adalah untuk mendapatkan lebih ramai pengikrar pendermaan organ untuk pendermaan kadaverik (selepas kematian) dan berperanan sebagai pusat pendaftaran pengikrar penderma organ dan tisu serta menyimpan pengkalan data tentang bakal penderma-penderma ini. Pusat ini berkerjasama dengan organisasi bukan kerajaan, badan-badan agama, persatuan-persatuan pelajar, badan korporat dan agensi kerajaan. Maklumat lanjut tentang kenyataan dan persoalan tentang pendermaan organ boleh dilayari melalui laman web Pusat Sumber Transplan Nasional.


Digelar Manusia Paling Kotor Di Dunia. Lelaki Ini Tidak Mandi Selama 64 Tahun

Lelaki berusia 84 tahun ini percaya bahawa kebersihan boleh membuatkan dia sakit. Atas sebab inilah dia tidak pernah mandi sejak 64 tahun yang lalu. Amou Haji nama diberi, dia hidup bersendirian tanpa keluarga di Kampung Dejgah, selatan Iran.

Haji sangat benci untuk bersentuhan dengan air. Cadangan untuk mandi sudah cukup membuatkan dia berasa marah dan hilang mood. Akibat keengganan mandi selama berpuluh tahun, warna kulit Haji hampir sama dengan warna tanah.

Dia boleh dikatakan berkemampuan untuk menyamar dengan alam sekeliling sebagai tanah. Malah, sangat mudah untuk orang ramai terkeliru antara dia dan patung batu sekiranya dia langsung tidak bergerak.

Haji bukan sahaja tidak suka mandi, kegeliannya terhadap makanan segar dan minuman bersih juga tidak dapat disangkal lagi. Sebaliknya, dia lebih suka makan makanan yang sudah rosak. Makanan kegemarannya adalah daging landak yang busuk.

Untuk menjaga kesihatannya, Haji minum 5 liter air setiap hari, namun dari dari sebuah tin minyak besar yang berkarat. Dia juga suka menggunakan najis binatang untuk menghisap paip (curut) berbanding tembakau.

Untuk merapikan bulu rambut, janggut dan lain-lain, dia tidak menggunakan gunting rambut atau mesin potong rambut. Sebaliknya, bulu-bulu tersebut dibakar. Pada musim sejuk, dia menggunakan sebuah helmet perang lama untuk memastikan kepalanya panas.

Hidup Haji sangat sederhana, dia tidak mempunyai rumah, Bumi adalah rumahnya. Dia tinggai di dalam sebuah lubang dalam tanah, lebih kurang sebuah kubur bagi menyedarkan dirinya tentang realiti kehidupan.

Kadang kala, dia tinggal dalam sebuah pondok terbuka yang dibina oleh orang kampung kerana kasihan akan dirinya. Dalam kalangan masyarakat tempatan, dia dikenali sebagai Amou Haji. Amou adalah terma Parsi yang membawa maksud seorang lelaki tua yang baik.

Cara hidup Haji sangat unik, dan ada kisah di sebalik pilihannya itu. Menurut cerita orang kampung, dia mengalami tekanan perasaan yang teruk semasa zaman remajanya, membuatkan dia memilih untuk hidup begini.

Walaupun begitu, dia dilihat lebih bahagia berbanding kebanyakan orang lain yang tinggal di rumah besar dengan keselesaan dan segala kemudahan. Haji langsung tidak kisah dengan kehidupan dunia. Tiada apa yang perlu dia takutkan.

Kisah Haji membuatkan penulis berfikir sejenak, apakah sebenarnya yang penting di dalam dunia ini? Sekurang-kurangnya mungkin kebersihan?

Haji bukanlah satu-satunya manusia di muka bumi ini yang bencikan mandi.

Kailash Singh: Lelaki Dari India Yang Tidak Pernah Mandi Selama 44 Tahun

Apakah yang membuatkan lelaki ini berhenti daripada melakukan mandian harian? Pada tahun 1974, tidak berapa lama selepas dia berkahwin, Kailash berharap untuk mempunyai seorang anak lelaki.

Seorang agamawan menasihatkan beliau untuk mengikut nasihatnya agar tidak membasuh atau memotong bulu dan rambutnya jika dia mahukan seorang anak lelaki.

Kini, 44 tahun kemudian, beliau adalah lelaki paling busuk di dunia selepas Haji, masih tidak mempunyai walaupun seorang anak lelaki mahupun perempuan. Lelaki tua ini masih meneruskan amalan tersebut dan berkata hanya seorang anak lelaki mampu mengubah keputusannya.


5 acara sukan pelik yang anda tidak tahu kewujudannya

Tidak dinafikan sukan adalah sesuatu yang sangat digemari di kalangan masyarakat sedunia. Sesuatu pertandingan boleh menyatukan banyak negara dalam satu-satu masa. Sokongan dari peminat di tepi padang, tubuh mereka diconteng dengan pelbagai warna, menonton sambil menikmati makanan di rumah dan bertelagah untuk mempertahankan pasukan masing-masing.

Sukan seperti bola sepak atau golf sudah menjadi kebiasaan bagi masyarakat pada hari ini namun ia mungkin sesuatu yang agak pelik ketika pertama kali dipertandingkan. Bagaimanapun, terdapat beberapa jenis sukan yang aneh dan unik yang mungkin kita semua masih belum pernah saksikan.

Berikut adalah beberapa jenis sukan yang pelik dan mungkin ini adalah kali pertama anda tahu mengenainya.

Hoki adalah sejenis sukan yang 'keras', tiada belas kasihan dengan tempo permainan pantas yang boleh mematahkan tulang-belulang anda dengan kerap. Anda mungkin menganggap sukan berpasukan seperti hoki tidak boleh menjadi lebih ekstrem, tetapi pada satu hari, sekumpulan orang yang 'gila' memutuskan bahawa hoki yang biasa belum cukup menakutkan. Jadi mereka membawa kayu hoki mereka, membuang 'puck'(bola hoki) ke dalam kolam renang, dan menyenaraikan "kehabisan oksigen" ke dalam senarai risiko yang mungkin dihadapi.

Kenali hoki air, juga dikenali dengan nama yang lebih 'lembut' iaitu "Octopush." Hoki air bermula pada 1950-an, dan terdapat kejohanan dunia bagi sukan ini. Caranya sama sahaja dengan permainan hoki biasa, menggunakan kayu hoki untuk memukul 'puck' ke dalam gol, bezanya cuma segalanya dimainkan di dalam kolam renang. Permainan Octopush biasanya dimainkan selama 33 minit, 15 minit bagi setiap separuh masa dan juga 3 minit untuk rehat. Jadi semestinya anda perlu bersedia untuk menahan nafas dengan lebih lama jika anda ingin menang.

Mungkin disebabkan oleh sifat permainan ini yang ekstrem, pemain yang baru belajar diberikan kayu pemukul yang berwarna oren, jadi pemain-pemain lain akan lebih bertolak ansur kepada mereka.. sekurang-kurangnya untuk permulaan.

Mungkin ini adalah kali pertama anda mendengar tentang permainan bola sepak sambil berbasikal, sesuatu yang agak pelik. Tetapi, mungkin satu ketika dahulu permainan bola lisut juga dianggap pelik ketika ia pertama kali dimainkan, namun kini ia menjadi satu sukan yang diiktiraf di peringkat antarabangsa. Apa yang membuatkan bola sepak basikal menarik adalah ia tidak memerlukan sebarang peralatan yang khas, kecuali sebuah basikal(dengan sedikit pengubahsuaian) bagi setiap seorang pemain, jaring, dan bola yang sesuai. Kebanyakan peraturannya adalah sama dengan bola sepak biasa, jadi tidak banyak yang perlu dipelajari.

Walaupun sukan ini dilihat seperti sesuatu yang hanya dibuat secara suka-suka oleh sekumpulan remaja untuk dimuatkan ke dalam YouTube, sebenarnya ia memiliki sejarahnya yang tersendiri. Rakyat Eropah telah mula melibatkan diri dalam permainan ini sejak lewat abad ke-19, walaupun ketika itu ia lebih dikenali sebagai "radball."

Basikal yang digunakan dalam permainan Radball rasmi mempunyai pemegang yang dibuat secara menegak, dan ia juga mempunyai 'gear' yang tetap jadi pemain boleh mengayuh secara mengundur.

Jika anda fikir buah labu hanya boleh digunakan untuk dijadikan makanan, anda mungkin terkejut dengan cerita ini. Menurut Time, sejenis labu gergasi yang seberat 800 paun boleh dinaiki dan digunakan sebagai kayak. Walaupun bentuknya sedikit aneh, orang-orang dari seluruh dunia telah menggunakan 'kapal' berwarna oren mereka ini dalam perlumbaan untuk menentukan siapa yang mampu mengayuh buah labu mereka dengan paling pantas. Menurut National Geographic, orang-orang ini telah memacu kayak labu mereka sejauh 26 batu, dalam tempoh 14 jam yang memenatkan yang oenuh dengan aksi-aksi lucu.

Apa yang paling menyeronokkan dalam kayak labu gergasi adalah ia sememangnya melibatkan aktiviti 'DIY' yang sebenar, dimana orang-orang ini menanam dan membesarkan labu mereka sendiri, menebuk lubang padanya, dan menggunakannya di permukaan air pada acara tempatan yang bermusim. Tiada modifikasi atau penggunaan motor dibenarkan: buah labu tersebut harus terapung dengan sendirinya dengan hanya anda dan pengayuh yang akan membuatkannya terus bergerak.

Regatta kayak buah labu dimainkan di serata lokasi, termasuk Nova Scotia, New England dan juga Pacific Northwest.

Kita semua pernah bermain 'gusti ibu jari tangan' di zaman persekolahan, kemudian diteruskan pula dengan gusti lengan. Tetapi pertandingan yang melibatkan bahagian tubuh badan buakan setakat itu sahaja. Terdapat satu acara yang dianggap sebagai sejenis sukan yang serius iaitu gusti ibu jari kaki. Apa yang menarik, terdapat Kejuaraan Gusti Ibu Jari Kaki Sedunia dan ia diadakan di Derbyshire, England. Menurut Reuters, kemenangan sentiasa berpihak kepada England.

Kaki peserta-peserta akan digosok sebelum pertandingan, untuk melonggarkan dan merehatkan otot-otot kaki mereka. Apabila pertandingan dimulakan, para peserta akan cuba mengunci dan 'menjatuhkan' ibu jari kaki lawan masing-masing untuk menjadi pemenang. Walaupun disertai oleh lelaki dan wanita, perlawanan antara jantina yang berlainan adalah dilarang

Tradisi tahunan ini dimulakan oleh tuan tanah kepada satu 'pub' pada 1976, jadi acara ini memiliki sejarah yang lama di sebalik penganjurannya. Sukan ini sebenarnya agak menyakitkan, Alan "Nasty" Nash, juara dunia bagi tahun 2017, telah patah beberapa jari pada perlawanan separuh akhir namun masih berjuang sehinggalah beliau muncul juara.

Menaiki papan luncur di jalanan? Tiada masalah. Meluncur ombak di pantai? OK! Meluncur di pergunungan yang diliputi salji? Menarik, dan ramai orang sukakannya. Bagaimanapun, jika anda mahu menikmati percutian di Nicaragua, cara terbaik adalah dengan meluncur di atas debu di kawasan gunung berapi yang aktif, dengan kelajuan yang menjangkau 60 batu per jam.

Meluncur di kawasan gunung berapi adalah acara sukan yang sudah lama di Nicaragua, dimana rakyat tempatan selalunya berlumba di atas lumpur hitam gunung berapi dengan menggunakan papan luncur sehinggalah kain selimut lama yang sudah berhabuk. Pada hari ini, luncur gunung berapi adalah lebih lancar, berterima kasih kepada papan luncur yang dibuat khas dan juga pakaian pelindung yang dibekalkan. Walaupun acara ini boleh menjadi sesuatu yang sangat bahaya, peminat-peminat acara ini sangat teruja dengannya dari segala segi. Kelajuan, bauan dari sulfur di sekeliling, dan pemandangan larva yang sedang mendidih adalah satu pengalaman yang sangat berbeza dan menarik.

Tambahan lagi, apabila diambil kira perbalahan untuk menentukan siapa yang lebih hebat dalam melakukan sesuatu, tiada sesiapa mampu mengalahkan anda jika anda mengatakan, "Kawan-kawan, aku telah meluncur di atas gunung berapi yang aktif!"


Menelusuri 7 Tahun Perkembangan Aplikasi WeChat

Walaupun WhatsApp merupakan pilihan utama kebanyakan rakyat Malaysia untuk berhubung dengan kenalan, pesaingnya WeChat bukanlah calang-calang aplikasi. Malangnya di Malaysia identiti aplikasi WeChat sering dikaitkan dengan komuniti remaja bawah umur yang tidak pandai mengeja dengan betul.

Kali ini, pihak iluminasi ingin berkongsi sedikit sebanyak sejarah aplikasi WeChat sepanjang 7 tahun kewujudannya.

Pada bulan Oktober 2010, syarikat Tencent, iaitu sebuah empayar perniagaan yang besar di China telah menubuhkan sebuah pasukan khas yang berpangkalan di Guangzhou. Pasukan ini telah diberikan tugasan untuk membina sebuah aplikasi telefon dengan fungsi chat.


Ini Senarai 10 Doktor Paling Kejam Dalam Sejarah Perubatan

Doktor merupakan suatu pekerjaan yang mulia. Namun, terdapat beberapa doktor di muka bumi ini yang bertentangan dengan norma tugas sebenar mereka. Kesemua mereka ini menjalankan eksperimen penuh kekejaman sehingga sanggup membunuh pesakit mereka sendiri. Iluminasi.com membawakan anda senarai 10 doktor paling kejam yang pernah wujud dalam sejarah.

Walter Freeman, ahli neurologi dari Amerika Syarikat ini kemudiannya bertukar profesion kepada seorang pakar perubatan. Dia dikenali kerana kegilaannya tentang "lobotomi" iaitu pembedahan yang melibatkan pemotongan serat-serat saraf lobus otak.

Berbanding niat brutal, Freeman mempunyai dorongan semangat untuk menyempurnakan teknik itu yang kini sudah lapuk. Dia telah melakukan lebih 20 lobotomi sehari. Freeman sering membenarkan media untuk menyaksikan perkhidmatannya itu terhadap kira-kira 3,500 pesakit. Namun, dia kemudiannya dilarang daripada terus mempraktikkan lobotomi selepas kematian beberapa orang pesakit.

Marcel Petiot pula seorang doktor merangkap pembunuh bersiri dari Perancis yang didakwa telah membunuh sekurang-kurangnya 60 nyawa yang tidak berdosa. Dia mula membuka sebuah klinik selepas menjalani latihan praktikal di sebuah hospital mental. Setelah itu, Petiot mencetuskan kontroversi atas tuduhan pengguguran haram dan ubat-ubatan tambahan.

Walaupun pada mulanya terlepas dari sebarang tindakan undang-undang, dia akhirnya ditangkap ketika bau busuk dan asap dikesan di rumahnya. Polis menemui bahagian tubuh manusia yang sudah dibakar. Selepas perbicaraan, Petiot dipenggal kepalanya pada 25 Mei 1946.

Dikenali sebagai "doktor kematian", Jayant Patel ialah seorang pakar perubatan dari India yang bekerja di Amerika Syarikat dan seterusnya berpindah ke Australia. Dia dipercayai bertanggungjawab atas sebanyak 87 kematian semasa khidmatnya antara tahun 2003 dan 2005, kerana ketidakcekapan dan kurang pengetahuan.

Patel didakwa menjalankan pembedahan yang tidak sepatutnya, kadangkala melibatkan para pesakit doktor yang lain. Dia juga dituduh memalsukan dokumen. Pada tahun 2010, Patel didapati bersalah membunuh beberapa orang pesakit dan dihukum penjara selama 7 tahun.

Carl Clauberg, seorang doktor dari Jerman, merupakan antara ramai doktor yang melakukan eksperimen terhadap penghuni kem tahanan Nazi yang bernasib malang. Dia bekerja di Aushwitz setelah mendapat kelulusan daripada Heinrich Himmler untuk melakukan eksperimen pemandulan terhadap golongan wanita.

Clauberg cuba mencari kaedah pemandulan yang murah dengan menyuntikkan asid ke dalam rahim. Eksperimennya itu menjadikan sekitar 700 wanita sebagai mangsa, sehingga mengakibatkan kematian ramai dari mereka. Clauberg kemudiannya ditangkap oleh pasukan Soviet dan dibebaskan. Selepas itu, dia ditangkap semula tetapi meninggal dunia sebelum sempat menjalani perbicaraan.

Shiro Ishii merupakan seorang ahli mikrobiologi dari Jepun dan leftenan jeneral dalam unit peperangan biologi tentera Jepun semasa perang Sino-Jepun kedua. Dia memulakan penyelidikannya pada tahun 1942, dengan mendedahkan tahanan perang dan kadangkala orang awam kepada penyakit berbahaya seperti wabak dan antraks.

Ini termasuk strok dan serangan jantung yang dirangsang, pengguguran secara paksa dan sebagainya. Beribu-ribu orang mati akibat perbuatannya itu. Selepas perang dunia kedua, Ishii ditangkap oleh tentera Amerika. Walaubagaimanapun, dia diberikan kekebalan sebagai pertukaran kepada pengetahuannya dalam bidang perubatan.

Doktor bernama Harold Shipman dari British ini dianggap sebagai salah seorang pembunuh bersiri paling prolifik dalam sejarah. Sejak awal perkhidmatannya pada tahun 1974, lebih 200 orang telah meninggal dunia. Namun, kegiatan jenayahnya hanya berjaya dibongkarkan pada tahun 1998, ketika doktor lain menyedari terdapat kadar kematian yang tinggi di kalangan pesakitnya.

Shipman telah didakwa pada tahun 2000, untuk sejumlah 15 kematian dan pemalsuan wasiat. Dia menerima hukuman penjara seumur hidup. Pada tahun 2004, dia ditemui menggantung dirinya sendiri di dalam penjara.

Berasal dari British, John Bodkin Adams didakwa bertanggungjawab atas kematian seramai 160 pesakit, terutamanya warga emas, semasa berkhidmat sebagai doktor antara tahun 1946 dan 1956.

Perkara paling aneh tentang kes itu ialah seramai 132 mangsa meninggalkan sejumlah wang yang besar dan aset lain kepadanya sebelum mati. Wasiat itu dipercayai ditulis oleh Adams sendiri. Meskipun dihadapkan ke mahkamah beberapa kali, dia tidak pernah disabitkan kesalahan. Adams meneruskan amalan terkutuknya itu sehingga menghembuskan nafas terakhir.

Dr. Henry Howard Holmes ialah antara pembunuh bersiri terawal yang pernah direkodkan dalam sejarah Amerika. Dilahirkan sebagai Herman Mudgett, Holmes merupakan lulusan dari Sekolah Perubatan Michigan. Semasa pengajiannya, dia pernah mencuri dan mencacati mayat. Tidak cukup dengan itu, dia mendakwa kematian itu berpunca dari kemalangan dan mendapat sejumlah insurans.

Kemudian, Holmes berpindah ke Chicago dan menjalankan perniagaan sebuah hotel. Hotel ini dijadikan seperti bilik seksaan di mana penghuninya kerap hilang. Dia akan menyeksa dan membunuh pelanggannya sendiri khususnya golongan wanita, di ruang bawah tanah. Dia turut pernah membuat model rangka menggunakan kepingan daging mayat. Pada tahun 1897, Holmes akhirnya ditangkap dan dihukum gantung.

Michael Swango merupakan bekas doktor dari Amerika yang didapati bersalah membunuh tiga pesakit. Namun, hakikatnya lebih 60 kes pembunuhan dikaitkan dengannya. Swango amat tertarik dengan darah dan kematian sehingga terbawa-bawa ke dalam kerjaya perubatannya. Semasa menjalani latihan di Ohio State University, jururawat di sana mendapati pesakitnya mati secara misteri.

Setelah siasatan demi siasatan dilakukan, tiada satu pun yang membuahkan hasil biarpun setelah status pelajar Swango ditamatkan. Dia yang kemudiannya berpindah ke Illinois, pernah meracunkan rakan-rakannya di situ. Dia ditangkap dan menerima hukuman.

Setelah dibebaskan, Swango memalsukan dokumen dan bekerja di Zimbabwe sebagai seorang doktor. Dia kembali kepada tabiat lamanya sehingga mengakibatkan kematian ramai pesakit. Swango melarikan diri sebelum ditangkap pada tahun 1997 dan dijatuhi hukuman penjara seumur hidup.

Josef Rudolf Mengele mungkin merupakan doktor yang paling kejam dalam sejarah. Digelar sebagai "malaikat maut", kekejaman doktor dari Jerman semasa perang dunia kedua ini tidak terkira dengan jari, apatah lagi untuk difahami. Setelah dikerahkan sebagai tentera sebaik tamat pengajian, dia berkhidmat di Waffen SS.

Perbuatan jahat yang diselindungi atas nama eksperimen perubatan itu bermula ketika Mengele dilantik sebagai pegawai perubatan di kem tahanan Aushwitz. Pengkudungan, terapi renjatan, pemandulan dan suntikan serum adalah sebahagian daripada perkhidmatan yang ditawarkan. Jumlah pesakitnya yang terselamat adalah terlalu sedikit. Selepas perang, dia mengelak daripada ditangkap dengan melarikan diri ke Amerika Selatan.


Ketahui Beza Diantara Baking Soda Dan Baking Powder Serta Cara Penggunaannya

Kedua-dua baking soda dan baking powder adalah agen penaik, yang bermaksud apabila keduanya ditambah ke dalam bahan-bahan untuk dibakar, ia akan menghasilkan karbon dioksida dan menyebabkan doh naik.

Baking powder mengandungi baking soda, dan kedua-dua bahan ini digunakan dalam keadaan yang berbeza.

Nama kimia baking soda adalah sodium bikarbonat. Apabila bahan ini dicampur dengan kelembapan dan bahan berasid, tindak balas kimia yang berlaku akan menghasilkan buih-buih karbon dioksida yang akan mengembang dalam suhu oven, menyebabkan hasil bakeri turut mengembang atau naik.

Contoh bahan berasid termasuklah yogurt, coklat, buttermilk, madu dan sebagainya. TIndak balas kimia antara baking soda dan bahan-bahan lain berlaku sebaik sahaja ianya dicampur, jadi anda perlu membakarnya serta merta, atau produk bakeri/pastri anda tidak akan naik.

Baking powder mengandungi sodium bikarbonat, dan juga bahan-bahan lain seperti agen pengasid (krim tartar) serta agen pengering (selalunya kanji). Terdapat 2 jenis baking powder, iaitu single-acting dan double-acting.

Jenis single-acting diaktifkan oleh kelembapan, jadi resipi yang menggunakan bahan ini perlu dibakar sejurus ia dicampur. Baking powder jenis double-acting mempunyai tindak balas kimia dalam 2 fasa, dan boleh dibiarkan sebentar sebelum dibakar.

Penggunaan double-acting baking powder akan membebaskan gas tertentu pada suhu bilik, namun sebahagian besar gas berkenaan terbebas selepas suhu doh di dalam oven meningkat.

Sesetengah resipi menggunakan baking soda, sesetengah resipi yang lain menggunakan baking powder.

Bahan mana yang perlu digunakan bergantung kepada bahan-bahan lain yang digunakan di dalam resipi.

Matlamat utama adalah untuk menghasilkan produk berkualiti yang sedap dan mempunyai tekstur yang enak. Baking soda adalah sejenis alkali (basic), jadi produk hasil penggunaana bahan ini sedikit pahit kecuali terdapat bahan berasid lain yang digunakan. Baking soda selalunya digunakan dalam resipi cookies.

Tidak seperti baking soda, baking powder mengandungi kedua-dua bahan berasid dan beralkali, dan atas sebab ini, rasa hasil bakar secara keseluruhan adalah lebih neutral.

Resipi yang menggunakan baking powder selalunya memerlukan bahan yang neutral rasanya, seperti susu. Baking powder adalah bahan asas dalam pembuatan kek dan biskut.

Baking soda boleh digantikan dengan baking powder, namun kuantiti yang digunakan adalah lebih banyak dan akan memberi kesan terhadap rasa. Sebaliknya, baking powder tidak boleh digantikan dengan baking soda.

Baking soda itu sendiri kurang dari segi tahap asidnya untuk membuatkan sebiji kek kembang mahupun naik. Namun, anda boleh membuat baking powder anda sendiri sekiranya anda mempunyai baking soda dan krim tartar.

Caranya, campurkan 2 bahagian krim tartar untuk setiap bahagian baking soda (Kadar 2:1 untuk krim tartar:baking soda).

Jadi tunggu apa lagi, jom ke dapur untuk membakar kek, biskut dan cookies!


China Telah Membina Penapis Udara Terbesar Dunia dan Ianya Berkesan!

China merupakan salah sebuah negara yang mempunyai pencemaran udara paling tinggi di dunia. Mengikut laporan, pada tahun 2015, 1.8 juta orang di China telah mati akibat pencemaran udara yang sangat teruk ini.

Oleh sebab itu, pihak kerajaan telah mengambil langkah-langkah drastik dan memperkenalkan polisi-polisi baru bagi mengurangkan pencemaran udara di China. Antara langkah yang telah diambil adalah mengurangkan penghasilan tenaga eletrik melalui arang baru dan membina ladang tenaga solar terbesar dunia.

Selain itu, sekiranya anda ke China, anda akan dapati bahawa terdapat banyak basikal yang boleh disewa terutamanya di kawasan bandar. Malah, amat sukar untuk menemui motosikal yang menggunakan minyak petrol di sana kerana kebanyakan motosikal di sana menggunakan kuasa tenaga elektrik.

Mungkin ramai yang tidak tahu bahawa China sedang berusaha mengurangkan pencemaran udaranya melalui pembinaan Menara Penapis Udara. China baru sahaja menyiapkan pembinaan sebuah menara penapis udara tertinggi di dunia yang terletak di bandar Xian di daerah Shaanxi.

Menara ini mempunyai ketinggian 100 meter dan dibina di bandar Xian, sebuah bandar di bahagian utara China yang mempunyai pencemaran udara yang sangat teruk. Kawasan ini merupakan bandar perindustrian dan sangat tercemar kerana kebanyakan kilang-kilang di kawasan ini masih menggunakan arang batu untuk menghasilkan tenaga elektrik.

Cao Junji, iaitu saintis yang mengetuai pembinaan menara ini memberitahu bahawa menara ini sangat mesra alam sekitar dimana ianya menggunakan haba daripada matahari untuk mewujudkan aliran udara yang menaik yang akan melalui beberapa penapis udara di dalamnya. Udara yang telah ditapis ini kemudian akan keluar semula sebagai udara yang lebih bersih daripada sebelumnya.

Menurutnya juga, kajian yang telah dilakukan menunjukkan sejak menara ini berfungsi, udara dalam lingkungan 10km daripada menara ini didapati lebih bersih dan kurang tercemar daripada sebelumnya. Data yang diambil daripada beberapa kawasan menunjukkan penurunan kepekatan habuk sebanyak 15% sejak menara ini berfungsi.

Menara ini juga mempunyai kemampuan yang menakjubkan. Ianya mempu menapis kira-kira 10 juta meter isipadu udara setiap hari. Ianya mampu menapis habuk yang bersaiz halus (PM2.5) dan gas nitrogen oksida, nitrogen dioksida dan sulfur dioksida yang merupakan komponen utama yang menghasilkan jerebu.

Pembinaan menara penapis udara di bandar Xian itu bukanlah percubaan pertama China untuk membina sebuah sistem penapis udara berskala besar. Beberapa tahun sebelum ini, sebuah menara dengan fungsi penapis udara telah dibina di sebuah taman di bandar Beijing.

Menara yang hanya mempunyai ketinggian 7 meter itu mampu menapis udara dengan kapasiti 30,000 meter isipadu udara setiap jam. Walau bagaimanapun, pembinaannya tidak mencapai matlamat utamanya untuk membersihkan udara di sekelilingnya kerana menara tersebut dikuasakan oleh tenaga elektrik yang dijana oleh kilang arang batu di China.

Buat masa ini, menara penapis udara ini masih dalam fasa percubaan. Lebih banyak kajian sedang dilakukan untuk meningkatkan keberkesanannya. Walau bagaimanapun, hasil-hasil kajian yang sudah diperolehi sehingga kini sangat memberangsangkan dan menunjukkan keputusan yang positif.

Pada masa hadapan, pasukan saintis ini bercadang untuk membina menara penapis udara setinggi 500 meter dengan diameter 200 meter di beberapa bandar utama di China. Paten bagi rekabentuk menara tersebut juga telah difailkan pada tahun 2014. Kebergantungan menara ini kepada tenaga solar semata-mata juga bermakna bahawa pembinaan menara penapis udara ini merupakan satu langkah bijak oleh China dalam usaha untuk mengurangkan pencemaran udara di negara tersebut.


Sejarah Penciptaan Internet: Dari Perang Dingin Sehingga Kini

Internet memainkan peranan yang sangat penting dalam dunia hari ini, membolehkan maklumat digapai dari hujung jari, serta membolehkan komunikasi jarak jauh menjadi suatu realiti.

Namun, ramai tidak tahu tentang penciptaan Internet. Artikel ini bakal membuka minda anda tentang sejarah penciptaan Internet.

Pada 4 Oktober 1957, Soviet Union melancarkan satelit dunia pertama ke orbit. Satelit itu yang dikenali sebagai Sputnik tidak mempunyai apa-apa fungsi penting. Sputnik terapung di ruangan angkasa tanpa tujuan, menghantar signal daripada pemancar radio sambil mengelilingi bumi.

Walaubagaimanapun, Amerika berasa tercabar dengan pencapaian tersebut, ia bukti kepada sesuatu yang lebih membimbangkan.

Pada ketika saintis dan jurutera terbaik Amerika menghabiskan masa mereka cipta kereta yang lebih besar dan set televisyen yang lebih baik, Soviet pula lebih memberikan fokus kepada perkara yang lebih penting, iaitu untuk memenangi Perang Dingin.

Selepas pelancaran Sputnik, ramai masyarakat Amerika mula berfikir secara serius tentang sains dan teknologi. Sekolah-sekolah menambah jurusan seperti kimia, fizik dan kalkulus.

Syarikat-syarikat besar pula menerima geran daripada kerajaan Amerika sebagai pelaburan untuk kajian saintifik.

Kerajaan pusat pula mula menubuhkan agensi-agensi baharu seperti National Aeronautics and Space Administration (NASA) dan Department of Defence's Advanced Research Projects Agency (ARPA) bagi membangunkan teknologi moden seperti roket, senjata dan komputer.

Saintis dan pakar ketenteraan berasa bimbang apa akan terjadi sekiranya Soviet menyerang sistem komunikasi (telefon) negara.

Hanya satu peluru berpandu sahaja sudah mampu untuk memusnahkan seluruh rangkaian wayar telefon, struktur penting yang membolehkan komunikasi jarak jauh lebih efisyen.

Pada tahun 1962, seorang saintis dari Massachusetts Institute of Technology (MIT) dan ARPA yang bernama J.C.R. Licklider telah mencadangkan suatu jalan penyelesaian kepada masalah tersebut.

Cadangan beliau adalah untuk menubuhkan sebuah rangkaian galaktik di mana komputer boleh berkomunikasi antara satu sama lain.

Rangkaian seperti ini bakal membolehkan ketua-ketua kerajaan untuk berkomunikasi antara satu sama lain sekiranya Soviet memusnahkan sistem telefon negara.

Pada tahun 1965, seorang saintis lain dari MIT telah berjaya membangunkan suatu cara untuk menghantar maklumat daripada satu komputer kepada komputer yang lain. Cara tersebut beliau gelarkan sebagai 'packet switching'.

Packet switching memecahkan data kepada blok, atau paket sebelum ia dihantar ke destinasi. Dengan cara ini, setiap paket boleh mengambil laluan sendiri dari satu tempat ke tempat yang lain.

Tanpa packet switching, rangkaian komputer kerajaan, yang dikenali sebagai ARPAnet, akan berada dalam keadaan bahaya dan mudah untuk diserang oleh musuh sebagaimana mudahnya serangan ke atas sistem telefon mereka.

Pada tahun 1969, ARPAnet berjaya menghantar mesej pertamanya, komunikasi pertama antara sebuah komputer dan komputer yang lain. Komputer pertama terletak di sebuah makmal kajian di UCLA manakala komputer kedua pula di Stanford University.

Komputer pada ketika itu bukanlah seperti komputer masa kini. Saiz sebuah komputer pada masa tersebut adalah sebesar sebuah rumah mini.

Mesej pertama yang dihantar adalah sangat ringkas dan mudah, iaitu 'LOGIN'. Walaubagaimanapun, mesej ini menyebabkan rangkaian ARPA crashed. Komputer di Stanford University hanya menerima 2 perkataan pertama mesej yang berjaya dihantar.

Pada penghujung tahun 1969, hanya 4 buah komputer disambungkan dengan ARPAnet, namun rangkaian tersebut berkembang dengan pantas pada tahun 1970an.

Pada tahun 1971, sebuah rangkaian baharu turut ditambah iaitu ALOHAnet, rangkaian daripada University of Hawaii. 2 tahun kemudian, London's University College dan Royal Radar Establishment di Norway turur menyertai rangkaian berkenaan.

Dengan bertambahnya komputer yang menggunakan rangkaian packet switching, integrasi kesemua rangkaian kepada sebuah rangkaian tunggal menjadi semakin rumit.

Pada penghujung 1970an, seorang saintis komputer yang bernama Vinton Cerf mula menyelesaikan masalah ini dengan membangunkan suatu ciptaan untuk membolehkan kesemua komputer dalam rangkaian untuk berkomunikasi antara satu sama lain.

Ciptaan beliau teresbut dinamakan sebagai 'Transmission Control Protocol' atau TCP. Kemudian beliau menambahkan sebuah lagi protokol, iaitu 'Internet Protocol'. Akronim yang kerapa kali digunakan adalah TCP/IP.

Protokol ciptaan Cerf berjaya mentransformasikan Internet menjadi sebuah rangkaian seluruh dunia. Sepanjang 1980an, penyelidik dan saintis menggunakan rangkaian ini untuk menghantar fail dan data dari satu komputer ke komputer yang lain.

Pada tahun 1991, Internet berubah lagi. Pada tahun itu, seorang programmer komputer dari Switzerland yang bernama Tim Berners-Lee memperkenalkan World Wide Web.

World Wide Web adalah sebuah internet yang bukan sahaja membolehkan penghantaran fail dari satu tempat ke tempat yang lain, ia sendiri merupakan sebuah 'web' berinformasi kepada penggunanya. Tim Berners-Lee adalah pencipta Internet yang kita kenali hari ini.

Sejak itu, Internet telah melalui pelbagai perubahan. Pada tahun 1992, sekumpulan pelajar dan penyelidik di University of Illinois telah membangunkan sebuah browser yang canggih yang mereka gelarkan sebagai Mosaic (kemudiannya menjadi Netscape).

Mosaic menawarkan suatu cara yang mesra pengguna untuk carian di Web. Ia membolehkan para pengguna melihat perkataan dan gambar dalam satu halaman buat pertama kali, serta mencipta navigasi skrolbar dan pautan yang boleh diklik.

Pada tahun yang sama, Kongres membuat keputusan untuk menggunakan Web untuk tujuan komersial. Hasilnya, banyak syarikat bergegas untuk menubuhkan laman web mereka sendiri.

Ramai usahawan e-commerce mula menggunakan Internet untuk menjual barangan kepada pelanggan.

Baru-baru ini, laman sosial seperti Facebook menjadi sangat popular dalam kalangan masyarakat pelbagai peringkat umur sebagai sebuah platfom untuk terus berhubung.


Sejarah Kewujudan Serta Perbezaan Fahaman Sunni Dan Syiah

Pernahkah anda tertanya apa beza antara Sunni (atau Ahli Sunnah Wal Jamaah) dengan Syiah? Adakah keduanya Islam yang sebenar, atau hanya salah satu daripadanya?

Artikel ini merungkai sejarah perpecahan Islam kepada Sunni dan Syiah. Ramai berpendapat bahawa Syiah adalah sebuah agama lain dan bukannya Islam kerana telah terpesong daripada landasan sebenar yang diajar oleh Islam.

Kedua-dua Sunni dan Syiah secara umumnya berpandukan iman dan praktis mereka kepada Al-Quran dan kehidupan Nabi Muhammad S.A.W., dan mempunyai persamaan dari segi asas-asas Islam.

Perbezaan yang paling ketara berkait rapat dengan peristiwa sejarah, warisan ideologi dan isu pemilihan pemimpin.

Perbezaan pertama antara keduanya wujud selepas kewafatan Nabi Muhammad S.A.W. pada tahun 632. Isunya adalah siapa yang layak dan berhak untuk menjadi pengganti baginda sebagai seorang khalifah Islam yang berwibawa.

Kebanyakan umat Islam dan para sahabat pada ketika itu berpihak kepada Abu Bakr, sahabat seorang sahabat baginda yang paling rapat, yang melalui segala susah senang, suka duka bersama baginda.

Sekumpulan kecil para sahabat dan penyokong mereka pula ingin memilih menantu dan sepupu baginda, iaitu Ali sebagai pengganti. Kumpulan ini berpendapat bahawa Ali telah dilantik oleh Nabi Muhammad S.A.W. untuk menjadi pemimpin politik dan rohani bagi masyarakat Muslim pada ketika itu.

Akhirnya, selepas mendapat sokongan majoriti, Abu Bakr dilantik menjadi khalifah Islam yang pertama. Mereka yang menyokong pelantikan Abu Bakr berbanding Ali digelar sebagai Sunni, yakni golongan yang mengikut sunnah Nabi Muhammad S.A.W..

Golongan yang menyokong kepimpinan Ali sepenuh jiwa mereka digelar sebagai Syiah, yakni Shiat Ali yang membawa maksud Partisan Ali (Penyokong Ali).

Abu Bakr menjadi khalifah Islam pertama, dan Ali menjadi khalifah ke-4. Walaubagaimanapun, kepimpinan Ali telah dicabar oleh sebuah pihak dalam kalangan pemimpin lain, akibat daripada salah faham yang berlaku.

Persengketaan ini membawa kepada perang saudara antara kedua pihak, yang berlaku di Basra, Iraq pada 7 November 656 dan dikenali sebagai Peperangan Jamal (atau Peperangan Unta).

Tentera Ali menang dalam peperangan tersebut, menyebabkan konflik perpecahan semakin mendalam dan memuncak.

Seorang gabenor Damsyik pada ketika itu yang bernama Mu'awiya turut memerangi Ali, memburukkan lagi keadaan dan menyemarakkan lagi api perpecahan dalam umat Islam.

Tahun berikutnya, Mu'awiya berjaya mengambil alih kuasa sebagai khalifah Islam yang baharu dan seterusnya mengasaskan Dinasti Umayyah yang berkuasa dari tahun 670 sehingga 750.

Anak bongsu Ali iaitu Hussein yang dilahirkan Fatimah (anak perempuan Nabi Muhammad S.A.W.) kemudiannya menjadi pemimpin sekumpulan Partisan Ali di Kufa, Iraq bagi menentang anak Mu'awiya iaitu Yazid dalam Peperangan Karbala.

Peperangan tersebut diingati penganut Syiah kerana mempunyai kepentingan sejarah dan agama. Hussein telah terbunuh dan tentera beliau telah tewas dalam perang tersebut.

Bagi masyarakat Syiah, Hussein adalah seorang syahid (jihad). Hari peperangan tersebut diperingati setiap tahun oleh Syiah pada Hari Asyura, iaitu hari ke-10 dalam bulan Muharram mengikut kalendar Islam.

Pada hari berkenaan, penganut Syiah akan melawat makam Hussein di Karbala sebagai simbolik penderitaan beliau.

Lama kelamaan, Islam terus berkembang dan menjadi masyarakat yang lebih kompleks meliputi kawasan dari Eropah ke Sahara di Afrika, serta Utara Afrika ke Asia.

Perkembangan ini menuntut Islam untuk menjadi lebih teguh dari segi kepimpinan politik dan juga agama. Sunni dan Syiah menggunakan pendekatan yang berbeza bagi isu seperti ini.

Sunni bergantung kepada kepimpinan khalifah oleh Dinasti Umayyah yang bertapak di Damsyik dari tahun 660 sehingga 750, dan Dinasti Abbasiyah yang bertapak di Iraq dari tahun 750 sehingga 1258, yang kemudiannya berpindah ke Kaherah dari tahun 1261 sehingga 1517.

Asas teologikal Sunni diperoleh daripada 4 buah mazhab yang muncul ketika abad ke-7 dan abad ke-8. Mazhab-mazhab tersebut adalah Syafie, Hanafi, Maliki dan Hambali.

Sehingga hari ini, mazhab-mazhab ini dijadikan rujukan bagi menyelesaikan isu-isu berkaitan ibadat, undang-undang jenayah, jantina dan keluarga, perbankan dan kewangan, serta kebimbangan berkenaan bioetika dan alam sekitar.

Berbanding Sunni, Syiah bergantung kepada imam-imam mereka sebagai pemimpin agama, yang mereka percayai dilantik dari kalangan keluarga Nabi Muhammad S.A.W..

Sehingga hari ini, Syiah terus percaya bahawa hanya keluarga Nabi Muhammad S.A.W. sahaja yang berhak menjadi pemimpin mereka. Dengan ketiadaan pemimpin dari keturunan baginda, Syiah memilih wakil-wakil mereka sebagai pengganti, yang dikenali sebagai Ayatollah.

Syiah percaya bahawa Ali adalah imam mereka yang pertama, dan Hussein yang ketiga. Kepentingan imam-imam ini adalah asas perbezaan antara Sunni dan Syiah. Peranan Imam dilihat mempunyai kepentingan rohani yang tidak digemari oleh Sunni.

Sebahagian besar cabang dalam Syiah mengaitkan sifat-sifat ilahi atau ketuhanan kepada imam-imam mereka. Ini adalah suatu dosa besar kerana Islam mengajar kepercayaan kepada Tuhan yang satu, bukan kepada manusia lain.

Syiah terbahagi kepada banyak cabang, antaranya termasuklah 12 Imam, Zaidiyyah, Ismailiyyah, dan lain-lain.

Syiah 12 Imam percaya akan Imam ke-12, yang turut digelar sebagai Imam Tersembunyi. Pada abad ke-10, imam ke-12 telah ghaib atau hilang dari masyarakat.

Penganut Syiah ini percaya Tuhan telah menyembunyikan beliau, dan beliau akan muncul pada akhir zaman kelak. Mereka percaya imam ke-12 ini adalah Imam Mahdi atau the Messiah.

Terdapat perbezaan yang ketara dari segi rujukan antara Sunni dan Syiah. Sunni berpegang teguh Al-Quran dan hadis sebagai sumber rujukan utama, manakala sebahagian cabang Syiah meragui kesahihan Al-Quran dan percayakan hadis dari sumber yang berbeza dari Sunni.

Hadis adalah segala perkataan dan perbuatan Nabi Muhammad S.A.W. berdasarkan saksi yang boleh dipercayai, dan menjadi rujukan kedua selepas Al-Quran menurut Sunni. Hadis memberi penyelesaian kepada permasalahan yang tidak disebut secara jelas di dalam Al-Quran.

Contohnya, Al-Quran menuntut umat Islam untuk menunaikan solat, namun tidak menyatakan cara-caranya. Hadis pula memberikan gambaran bagaimana solat perlu dilakukan, menurut perbuatan baginda.

Syiah lebih percaya akan saksi dari kalangan keluarga Nabi Muhammad S.A.W. sendiri, dan sahabat terdekat sahaja. Jadi, terdapat perbezaan dari segi Hadis yang diguna pakai oleh Sunni dan Syiah.

Terdapat banyak lagi perbezaan antara Sunni dan Syiah, antaranya dari segi cara menunaikan solat dan sebagainya.


Adakah Selamat Untuk Minum Air Yang Dimasak Berulang Kali?

Ramai daripada kita mengambil mudah tentang amalan ini. Lebihan air masak dibiarkan di dalam cerek, yang kemudiannya kita masak lagi berkali-kali.

Ramai juga tidak sedar risiko amalan ini kepada kesihatan mereka. Semoga perkongsian ini bermanfaat untuk anda.

Ini adalah satu topik penting yang tidak pernah kita pelajari di dalam kelas kimia, namun ia patut diajar. Apabila kita memasak air paip, struktur kimia air tersebut akan berubah.

Perubahan ini adalah baik kerana kehadiran haba akan menyejat keluar komponen yang tidak stabil dan gas-gas yang terlarut di dalam air. Proses ini menjadikan air yang dimasak lebih selamat untuk diminum berbanding air yang diperolehi terus dari paip.

Sekiranya air dibiarkan masak terlalu lama, atau dimasak berulang-ulang kali, sebatian kimia di dalam air akan berubah, menjadikan air tersebut lebih bahaya untuk diminum.

Dengan membiarkan air masak terlalu lama, sebatian kimia yang berada di dalam air masak tidak terhapus, sebaliknya menjadi lebih pekat berbanding sebelumnya.

Perkara yang sama terjadi apabila air dimasak berulang-ulang kali, kerana kepekatan bahan kimia yang tinggi di dalam air boleh diserap ke dalam badan manusia dan berisiko kepada kesihatan.

Antara bahan kimia yang terkandung di dalam sumber air paip termasuklah arsenik, nitrat dan fluorida. Sumber air paip juga mengandungi beberapa bahan mineral, contohnya seperti garam kalsium.

Mineral ini sebenarnya baik untuk kesihatan pada kadar tertentu. Apabila pengambilan melebihi kadar optimum, ia akan menjadi berbahaya kepada kesihatan.

Air yang dimasak lama atau berulang kali mempunyai kepekatan mineral yang tinggi, memberi kesan negatif kepada buah pinggang manusia dan berupaya menyebabkan batu karang.

World Health Organisation (WHO) menyatakan bahawa arsenik adalah ancaman terbesar air minuman.

Pendedahan kepada arsenik boleh menyebabkan tahap bahan kimia ini di dalam badan meningkat. Arsenik mempunyai kesan terhadap fizikal manusia, dan berupaya menjadi lebih kronik, namun bergantung kepada tahap kuantiti yang terdedah.

Antara bahaya toksik arsenik adalah neuropati periferal, gejala gastrousus, kulit mudah luka, kencing manis, kesan terhadap sistem buah pinggang, penyakit kardiovaskular, dan juga kanser.

Nitrat boleh ditemui secara semula jadi di merata tempat di bumi, contohnya di dalam tanah, air dan udara.

Walaubagaimanapun, bahan kimia ini boleh menjadi berbahaya apabila digunakan sebagai bahan pengawet makanan, seperti makanan tin, atau apabila terdedah kepada suhu yang tinggi, seperti air mendidih.

Apabila nitrat terdedah kepada suhu yang tinggi, ia akan bertukar menjadi nitrosamines, yang boleh menyebabkan kanser.

Nitrat juga dikaitkan dengan pelbagai penyakit seperti leukemia, limfoma (non-Hodgkin) dan lain-lain kanser organ, termasuklah kanser usus besar, pundi kencing, ovari, perut, pankreas dan esofagus.

Terdapat banyak kajian yang telah dilakukan tentang kontroversi kimia fluorida dan kehadirannya di dalam air. Menurut fakta, ia wujud di dalam air dan memberi ancaman kepada kesihatan.

Walaupun terdapat bukti tentang kesan bahaya fluorida, kerajaan tetap mendesak untuk membiarkan bahan ini di dalam air.

Berdasarkan kajian daripada Harvard University yang dijalankan selama 22 tahun, terdapat kaitan antara pendedahan terhadap fluorida kepada fungsi saraf dan kognitif kepada kanak-kanak.

Keputusan kajian berkenaan diterbitkan di dalam jurnal Environmental Health Sciences, dan menyimpulkan bahawa fluorida di dalam air menyebabkan skor IQ kanak-kanak menjadi rendah.

Kajian yang lebih terkini mengaitkan fluorida dengan kadar kemandulan yang lebih tinggi.

Menurut Dr. Anne Marie Helmenstine (penulis dalam bidang sains - kimia, fizik, biologi dan matematik), seboleh-bolehnya, elakkan menjadikan memasak semula air masak daripada menjadi tabiat.

Wanita mengandung dan mereka yang berpenyakit mempunyai risiko yang lebih tinggi terhadap kesan kepekatan bahan-bahan kimia di dalam air seperti yang disebut di atas.


4 Perubahan Biologi Populasi Haiwan Yang Tinggal di Kawasan Fukushima Selepas Kejadian Letupan Nuklear

Mengikut sejarah, letupan kilang nuklear di Fukushima pada tahun 2011 merupakan kejadian letupan nuklear paling buruk pernah dicatatkan. Kisah ini pernah kami tulis dalam artikel Fukushima Daiichi : Tragedi Pencemaran Radioaktif Nuklear Akibat Tsunami Jepun.

Selain kematian ribuan manusia dan pencemaran bahan radioaktif ke udara dan tanah, sebenarnya banyak lagi kesan sampingan yang berlaku daripada kes letupan nuklear ini. Kali ini, iluminasi ingin berkongsi beberapa perubahan atau kesan biologi yang berlaku kepada haiwan-haiwan yang masih hidup disini.

Sekiranya anda tidak tahu, haiwan-haiwan seperti kucing, anjing, lembu dan binatang-binatang ternakan masih hidup bebas di kawasan tersebut. Kami juga pernah menulis mengenai, Naoto Matsumura, satu-satunya manusia yang masih tinggal di kawasan ini. Beliau telah mengambil keputusan untuk mengabdikan hidupnya untuk menjaga binatang-binatang yang masih mendiami kawasan tersebut.

Setelah orang ramai melarikan diri daripada Fukushima, kebanyakan babi hutan yang tinggal di kawasan hutan berhampiran telah mula memasuki kawasan bandar dan perumahan penduduk untuk mencari makanan. Banyak kejadian dilaporkan dimana binatang ini akan menyerang mana-mana manusia yang cuba menghampirinya.

Pada Mac 2017, kerajaan telah menarik balik arahan kepada penduduk supaya meninggalkan kawasan tersebut. Walau bagaimanapun, penduduk menghadapi masalah terbaru iaitu populasi babi hutan yang semakin banyak di kawasan tersebut telah menyebabkan ancaman keselamatan kepada penduduk. Bagi mengatasi masalah ini, satu skuad khas telah ditubuhkan untuk menembak mati babi hutan liar dan ganas ini.

Apabila arahan melarikan diri daripada Fukushima telah dikeluarkan oleh kerajaan, mungkin kerana panik terdapat juga penduduk yang meninggalkan haiwan peliraan mereka. Dianggarkan 20,000 haiwan peliharaan dan ternakan telah ditinggalkan oleh penduduk. Usaha awal bagi menyelamatkan haiwan-haiwan peliharaan ini telah dilakukan oleh Akira Honda yang berusia 52 tahun.

Walau bagaimanapun, usahanya gagal akibat kesukaran untuk mendapatkan sukarelawan untuk usaha ini akibat sekatan pihak berkuasa daripada memasuki kawasan ini. Oleh itu, kerajaan telah membuat usaha yang sama melalui penubuhan program Nyander Guard. Kira-kira 750 anjing dan kucing berjaya diselamatkan. Malangnya, mereka menghadapi kesukaran mencari keluarga yang sanggup memelihara haiwan yang diselamatkan ini kerana ramai khuatir akan pendedahan kepada radiasi daripada haiwan-haiwan yang diselamatkan ini.

Burung merupakan antara spesies haiwan yang paling terjejas akibat letupan nuklear ini. Menurut satu kajian yang dilakukan oleh Dr. Tim Mousseau, seorang profesor Sains Biologi dari University of South Carolina, populasi burung di kawasan Fukushima telah turun secara mendadak sejak kejadian letupan ini.

Kajian telah dilakukan daripada 2400 burung yang ditemui daripada 57 spesis yang berlainan. Daripada jumlah tersebut, pasukannya dapati bahawa 30 daripada spesis burung tersebut mencatatkan penurunan populasi yang mendadak sejak kejadian letupan ini. Selain itu, beliau dapati terdapat peningkatan tanda putih pada bulu-bulu burung yang dipercayai kesan daripada radiasi ini. Pendapatnya ini bagaimanapun disangkal oleh beberapa pihak yang mendakwa ianya terjadi akibat daripada kesan lain.

Yuko Sugimoto merupakan seorang penternak arnab. Beliau mempunyai sebuah ladang yang terletak hanya kira-kira 30km daripada kawasan yang ditutup kerana kejadian letupan tersebut. Pada 2011, beliau dapati sesuatu yang aneh pada seekor arnab yang baru dilahirkan. Arnab tersebut didapati tidak mempunyai telinga, mempunyai albinism dan juga kekurangan melanin.

Ianya lahir hanya kira-kira 2 bulan selepas kejadian letupan di Fukushima. Kerajaan Jepun telah melaporkan bahawa sampel air laut yang diambil 250 km utara Tokyo mengandungi bahan radioaktif strontium yang sangat tinggi, melebihi daripada had yang dibenarkan. Hal ini menunjukkan terdapat kemungkinan tinggi bahawa arnab tersebut terdedah kepada bahan radioaktif memandangkan ladangnya hanya berbuluh kilometer daripada tempat kejadian letupan Fukushima.


9 Serangga Paling Berbisa & Menakutkan Di Dunia

Ulat beluncas ini nampak comel dan seronok untuk dipegang dan dibelai, namun ia bukanlah suatu keputusan yang bijak untuk dilakukan. Sengatan ulat ini boleh menyebabkan kesakitan berdenyut, ruam, bengkak, loya, sakit perut, sakit kepala, kejutan dan lain-lain.

Serangga yang kelihatan lembut ini sebenarnya mempunyai duri toksik yang akan melekat ke kulit dan menyebabkan kesakitan. Kebanyakan ulat beluncas jenis ini boleh ditemui di Florida, Amerika Syarikat.

Serangga paling berbisa di dunia ini mempunyai racun yang sangat bertoksik. Semut ini menyerang dengan mencengkam dan menyuntik racun sebanyak mungkin sebelum melepaskan mangsanya.

Racunnya adalah 12 kali ganda lebih kuat berbanding lebah madu. Semut ini hanya perlu menyengat sebanyak 12 kali untuk membunuh seekor tikus, dan 350 kali untuk membunuh seorang manusia.

350 kali sengatan dengar seperti banyak, namun serangan dalam koloni mampu membunuh anda.

Ulat ini hidup di Amerika Selatan dan bertanggungjawab menyebabkan beberapa kematian setiap tahun. Ulat sutera gergasi ini mempunyai bulu halus yang membebaskan toksin beracun.

Ulat ini turut digelar sebagai ulat pembunuh. Bisa daripada serangga ini boleh menyebabkan simtom gangren (kematian sel-sel hidup) di seluruh badan, kebocoran darah ke dalam otak, dan kematian.

Toksin ulat ini berfungsi sebagai agen anti beku yang menyebabkan darah tidak membeku serta terus mengalir dan menyebabkan kematian. Setakat ini, terdapat lebih 500 kematian yang direkodkan disebabkan ulat ini

Dengan panjang maksimum 35 cm, lipan gergasi amazon ini kerap kali dianggap sebagai lipan paling besar di dunia. Serangga ini mudah dijumpai di Amerika Selatan dan Caribbean.

Lipan ini sangat sensitif dan agresif, dan ia akan mencengkam musuhnya dengan kesemua kaki-kakinya ketika bertarung. Racun lipan amazon sangat kuat dan berbahaya, dan boleh menyebabkan kematian kepada kebanyakan haiwan bersaiz kecil.

Selalunya racun lipan ini tidak boleh menyebabkan kematian manusia. Walaubagaimanapun, racun serangga berkenaan boleh menyebabkan kesakitan yang amat, bengkak, demam dan lain-lain kesakitan kepada manusia.

Semut peluru mempunyai sengatan paling menyakitkan di dunia. Ia juga adalah semut paling besar di dunia, dan memiliki sengatan kuat yang sangat berbisa. Saiz semut ini boleh mencapai 2.5 cm panjang dan kelihatan seperti tebuan yang tidak bersayap.

Serangga ini selalunya ditemui di Amerika Tengah dan Amerika Selatan. Semut peluru berwarna coklat kemerahan dan lebih berbulu berbanding semut biasa.

Semut ini mendapat namanya kerana kesakitan sengatannya. Sengatan semut peluru boleh mengakibatkan kesakitan yang amat sehingga 24 jam.

Menurut Schmidt Sting Pain Index, sengatan semut peluru adalah pada Tahap 4, iaitu tahap yang paling tinggi dalam indeks kesakitan. Sengatannya adalah pada tahap lebih tinggi berbanding beberapa tebuan berbisa.

Seperti nyamuk, tsetse fly menghisap darah manusia. Serangga ini juga berupaya menyebar penyakit berjangkit melalui gigitannya, salah satunya adalah 'sakit tidur'. Sekiranya seseorang pesakit tidak mendapatkan rawatan, jangkitan tersebut boleh membawa maut.

Terdapat 2 hingga 3 dozen spesis tsetse Fly, dan kebanyakannya ditemui di Afrika. Saiznya adalah di antara 6 hingga 16 mm panjang.

Serangga ini kebanyakkannya hidup di hutan dan paling aktif pada waktu pagi. Kebanyakan serangan ke atas manusia dilakukan oleh fly jantan. Fly betina selalunya menyerang haiwan besar.

Tebuan ini adalah tebuan paling besar di dunia. Serangga ini hidup di sekitar Asia Timur, namun paling mudah dijumpai di kawasan bergunung di Jepun. Tebuan asia gergasi terkenal sebagai serangga yang sangat agresif dan berani.

Tebuan gergasi ini memberi larva lebah madu kepada anak-anaknya sebagai makanan. Dalam masa yang sama, ia menghancurkan keseluruhan sarang lebah.

Tebuan asia gergasi menggunakan mandibles yang kuat dan tangkas untuk membunuh lebah-lebah di dalam sarang. Seekor tebuan gergasi mampu membunuh 40 ekor lebah dalam masa kurang dari seminit.

Racun serangga ini sangat-sangat berbisa, mampu melarutkan tisu manusia. Pada tahun 2013, tebuan asia gergasi telah menyebabkan kematian lebih 40 orang manusia, dan lebih 1600 kecederaan.

Serangga ini kelihatan seperti lebah, namun mempunyai lebih banyak bulu halus. Serangga ini selalunya menyerang ternakan, dan juga manusia. Botfly ini bertanggungjawab atas kematian banyak ternakan di tropikal Amerika.

Telur botfly betina selalunya disebarkan melalui nyamuk dan serangga lain, yang membawa telur tersebut ke hos. Kehangatan suhu badan hos sesuai untuk telur menetas.

Setelas menetas, larva akan mula menembusi permukaan kulit hos dan kawasan berkenaan akan menjadi keras. Kadang kala, apabila pesakit mandi atau membalut luka berkenaan, mereka boleh rasa pergerakan larva tersebut.

Larva boleh dibuang melalui  prosedur pembedahan dengan menggunakan ubat kebas. Selain itu, cara mudah untuk membuang larva tersebut adalah dengan mengenakan sedikit tekanan di sekeliling luka. Namun, ianya bergantung kepada saiz larva.

Koloni semut jenis ini bergerak dari satu tempat ke tempat yang lain, dengan jumlah semut sehingga 22 juta ekor. Kebanyakan semut jenis ini boleh dijumpai di Afrika, terutamanya di hutan.

Serangga ini akan memusnahkan apa-apa hidupan lain yang menjadi penghalang perjalanan mereka, termasuklah ular, burung, mamalia mahupun manusia.

Serangga ini menggunakan rahang yang kuat untuk menyerang. Saiz driver ant adalah lebih besar berbanding semut biasa, dengan panjang melebihi 2.5 cm.

Serangga ini tidak menyengat mangsanya. Sebaliknya, driver ant akan mengoyak daging mangsa menggunakan struktur mulut yang dipanggil 'mandibles'. Semut ini tidak efektif secara bersendirian.


7 petua lebatkan rambut seperti Artis Bollywood dengan hanya menggunakan bahan semula jadi

Rambut merupakan mahkota bagi setiap wanita terutamanya. Sudah tentu ramai yang nak mahkota cantik lagi berseri bukan? Bahkan ramai juga yang inginkan rambut lebat seperti artis Bollywood. Kini, terdapat banyak salon rambut yang menawarkan produk-produk rambut akan tetapi ada di antara anda yang berasa risau dengan kandungan bahan yang digunakan.

Hal ini kerana terdapat beberapa produk rambut yang mengandungi banyak bahan kimia seperi parabens, sodium lauryl sulphate (SLS) dan lain-lain. Sebenarnya, ramai yang masih tidak ambil peduli tentang kandungan sesuatu produk rambut. Untuk pengetahuan anda, bahan-bahan kimia inilah yang merosakkan rambut serta kulit kepala dan menyumbang kepada masalah keguguran rambut anda.

Masalah keguguran rambut bukan asing lagi bagi kaum wanita khususnya. Sejujurnya, memang sukar untuk memilih produk rambut mana yang sesuai digunakan walaupun sudah terdapat banyak produk rambut di luar sana yang menggunakan bahan organik.

Okay, di sini terdapat 7 petua yang menarik untuk lebatkan rambut anda dengan hanya menggunakan bahan semula jadi. Sememangnya bahan semula jadi lebih berkesan untuk lebatkan rambut anda.

Panaskan minyak kelapa dan urut kulit kepala menggunakan minyak kelapa tersebut dengan hujung jari. Lakukan urutan membulat dan tidak terlalu kuat tekanannya. Kemudian, balutkan rambut anda dengan tuala hangat. Biarkan ia selama setengah jam dan cuci dengan menggunakan syampu. Ulangi kaedah ini sekurang-kurang sekali seminggu untuk memberikan kesan rambut yang lebih tebal dan panjang secepat mungkin.

Ambil dua atau tiga helai daun dan potong kepada dua bahagian. Perah gel yang terkandung di dalam daun tersebut dan sapukan rata pada kulit kepala dan rambut. Biarkan selama setengah jam. Bilas dengan air sederhana suam. Lakukan sekali atau dua kali dalam masa seminggu untuk mendapatkan rambut sihat dan lebat. Mengambil satu sudu jus daun lidah buaya setiap hari ketika perut kosong juga mampu membantu melebatkan rambut.

Pecahkan dua biji telur dan kacau hingga pecah kuning dan sebati. Sapu adunan telur ke atas rambut yang sedia basah. Biarkan selama 10 hingga 15 minit. Cuci rambut dengan air sederhana panas dengan syampu yang sesuai untuk kulit kepala anda agar bau hanyir telur tidak melekat. Cuba lakukan kaedah mudah ini sekali seminggu untuk mendapatkan hasil rambut tebal yang lebih cepat.

Okay, selalunya ramai yang gemar makan buah oren dan buang kulitnya ke dalam tong sampah kan? Lepas ni kalau nak makan, sila ingat untuk simpankan kulit tersebut ya. Ambilkan kulit buah oren dan tumbuk sehingga lumat. Sapu rata di atas rambut dan kulit kepala. Biarkan selama 15 hingga 20 minit dan cuci sehingga bersih. Lakukan sekurang-kurangnya sekali dalam masa seminggu untuk membantu pertumbuhan rambut pada kulit kepala.

Selain dijadikan sebagai makanan bayi, kombinasi ini juga sesuai bagi melebatkan rambut anda. Lumatkan isi buah avokado bersama pisang dan gaul sehingga rata. Kemudian, sapukan campuran dua buah ini ke atas kulit kepala berserta urutan ringan. Biarkan ia mengering selama setengah jam agar khasiat kedu-dua buah ini meresap masuk ke dalam kulit kepala. Cuci rambut dengan air suam selama 15 minit bersama syampu. Rambut akan kelihatan lebih tebal dan sihat setelah rambut kering sepenuhnya.

Ambil beberapa helai daun inai dan kisar bersama sedikit air. Kisar sehingga ia menjadi seakan pes dan biarkan selama beberapa jam. Gunakan pes tersebut ke atas kulit kepala dan perap rambut dengan topi mandian selama tiga jam. Cuci rambut dengan air sehingga bersih bersama conditioner. Amalkan sebanyak dua kali seminggu untuk menggiatkan lagi pertumbuhan rambut dengan lebih pantas.

Kombinasi antara daun pandan dan santan juga dapat lebatkan rambut anda. Gunakan daun pandan yang sudah ditumbuk, campurkan ia dengan sedikit air dan perah. Kemudian, ambil santan, campurkan dengan pandan tadi dan kacau sehingga rata. Biarkan ia selama setengah hari dan anda boleh sapukan campuran tadi pada rambut anda. Dalam masa 45 minit atau lebih (lagi lama lagi bagus), anda sudah boleh bilas dengan air. Lakukan seberapa kerap yang mungkin untuk dapatkan hasilnya.


Sejarah Menarik Tentang 6 Bekas Perdana Menteri Malaysia

Memegang jawatan Perdana Menteri Malaysia merupakan satu penghormatan yang cukup besar untuk dipikul seseorang individu, dengan 6 individu sehingga kini telah terpilih untuk menjadi pemimpin kepada masyarakat Malaysia, semenjak penubuhan negara kita.

Kita mungkin sudah sedia maklum berkenaan kisah-kisah sejarah yang kerap kali diceritakan berkenaan era pemerintahan mereka, namun ada ketikanya kisah-kisah sejarah terpaksa meninggalkan beberapa perkara penting yang mampu menjadi anekdot, membuatkan kita lebih mudah mengenangkan setiap zaman.

Berikut adalah kompilasi anekdot-anekdot menarik tentang PM-PM Malaysia daripada yang pertama sehinggalah yang ke enam, yang kami rasakan menarik untuk dikongsikan bersama.

Tunku Abdul Rahman merupakan PM Malaysia (atau Persekutuan Tanah Melayu) yang pertama. Orang jati Kedah, Tunku merupakan anak ke-20 kepada Sultan Abdul Hamid Halim Shah. Tunku sebenarnya gagal dalam peperiksaan undang-undangnya buat kali pertama pada tahun 1930 dan dia hanya mengambil peperiksaan itu kali kedua dan lulus, sembilan tahun selepas itu.

Tunku Abdul Rahman berkahwin dengan tiga orang wanita. Isteri yang pertama adalah seorang perempuan Cina bernama Chong Ah Yong atau Meriam Chong, yang kedua seorang wanita Inggeris bernama Violet Coulson dan yang ketiga, seorang gadis Melayu bernama Sharifah Rodziah Saitid Alwi.

Ekoran perkahwinannya dengan Violet yang dilakukan tanpa keizinan Sultan Kedah, Tunku Abdul Rahman terpaksa berjauhan dengan isterinya yang tinggal di Pulau Pinang dengan Tunku berkhidmat di Kuala Nerang sebagai Pegawai Daerah.

PM kedua Malaysia dan bapa kepada PM ke 6, Tun Abdul Razak adalah individu yang bertanggungjawab memperkenalkan Barisan Nasional, yang sebelum itu dikenali dengan nama parti Perikatan. Bekas pelajar Maktab Melayu Kuala Kangsar, hidup Tun Razak yang lahir dalam keluarga berada ekoran ayahnya Datuk Hussein adalah Orang Kaya Indera Shah Bandar tidak mudah. Dia tetap berjalan kaki ayam ke sekolah rendah.

Tun Abdul Razak dilantik menjadi Menteri Pahang ketika baru berusia 33 tahun dan seterusnya menjadi Menteri Pendidikan yang bertanggungjawab memperkenalkan penyata Razak pada sistem negara kita.

Tahukah anda Tun Abdul Razak tidak membenarkan mana-mana anaknya menceburi politik kerana dia beranggapan politik merupakan jalan yang sukar? Anak sulungnya Najib sebenarnya dalam perancangan untuk menjadi seorang akauntan, sebelum Najib terpaksa memasuki kerjaya politik ekoran kematian Tun Abdul Razak ketika baru berusia 55 tahun.

Warga kelahiran Johor dan juga anak kepada pengasas parti UMNO, Dato' Onn Jaafar, Tun Hussein Onn membesar dalam keadaan sukar ekoran ayahnya yang dibuang negeri selepas mengkritik kepimpinan Sultan Johor secara terbuka. Ayah mertuanya pula, Tan Sri Noah Omar pula adalah speaker pertama Dewan Rakyat.

Tun Hussein tidak gemar mengamalkan berpuak-puak dalam politik dan lebih gemar menyendiri, bagi mengelakkan pengaruh serta gangguan berlaku dalam dia membuat keputusan.

Walaupun berpewatakan serius, apabila perlu, Tun Hussein akan menghulurkan bantuan. Dalam satu majlis amal pementasan drama bagi mengutip dana pergerakan UMNO, Tun Hussein Onn pernah menjadi salah seorang pelakonnya.

Bergelar PM Malaysia paling lama berkhidmat setakat ini, Tun Mahathir adalah anak kepada seorang pekerja hospital dan seorang guru. Beliau adalah anak paling muda di kalangan 10 adik beradik serta mempunyai beberapa orang adik beradik tiri.

Semasa penjajahan Jepun, Tun Mahathir mula berjinak dengan perniagaan menjual kopi dan pisang goreng, namun meneruskan pengajian dalam bidang perubatan. Tamat pengajian, Tun Mahathir pulang ke Alor Setar dan menjadi Doktor Melayu pertama di situ dengan pembukaan klinik pertama milik Melayu, Klinik Maha.

Selepas dibuang daripada UMNO, Tun Mahathir menulis buku DIlema Melayu ekoran ketidak puas hatian beliau tentang tindakan Tunku Abdul Rahman membenarkan penindasan terhadap orang Melayu dilakukan secara bersistem. Pada ketika era beliau memegang kuasa, beliau adalah antara individu paling lama berkuasa yang dilantik secara demokrasi dalam dunia.

Dalam bukunya yang diterbitkan, Tun Abdullah yang kerap dikritik selalu tidur sewaktu kerja menjelaskan yang beliau mengidap penyakit apnea tidur yang mengganggu tidur beliau di waktu malam. Ekoran serangan Tun Mahathir yang mengkritik beliau sebagai suka tidur, Tun Abdullah menjelaskan yang kondisi beliau telah pun diketahui oleh Tun Mahathir sendiri. Tun Abdullah menjalani pembedahan membuang polyps dalam hidung dan ini membantu beliau menjalani hidup dengan lebih selesa.

Di bawah pentadbiran beliau, Barisan Nasional berjaya mencapai kemenangan terbesar dalam sejarah mereka pada tahun 2004, dengan kemenangan 198 kerusi daripada 220 kerusi kesemuanya. Memperkenalkan beberapa konsep baru seperti Islam Hadhari, Tun Abdullah mempunyai kelulusan dalam bidang Pengajian Islam dari Universiti Malaya pada tahun 1964.

Tun Abdullah mempunyai teman baik bernama Fatah Abdullah sejak kecil yang sama-sama menjual rambutan serta diberikan jawatan ketua Patrol pasukan pengakap sekolahnya. Semasa zaman Universiti, beliau memegang jawatan presiden Gabungan Pelajar Melayu Semenanjung selama 4 tahun. Kini Tun Abdullah meneruskan khidmatnya selepas bersara dengan memegang jawatan sebagai Pengerusi kepada Institut Kefahaman Islam Malaysia (IKIM).

Datuk Seri Najib memulakan kerjaya politik tidak sengaja, selepas kematian ayahnya Tun Abdul Razak. Dalam pilihanraya yang diadakan bagi memilih pengganti ayahnya, DS Najib menang tanpa bertanding ekoran tidak ada calon cuba merebut kerusi Parlimen tersebut. Memegang rekod menjadi ahli Parlimen termuda pada usia 23 tahun, DS Najib meneruskan lonjakannya dengan dilantik Timbalan Menteri paling muda pada usia 25 tahun sebelum  menjadi Menteri Besar paling muda pernah dilantik pada usia 29 tahun, di Pahang.

Seorang penyokong pasukan Manchester United tegar, DS Najib mempunyai kelulusan dalam bidang ekonomi industri daripada Malvern College di England. Meminati penyanyi Ronan Keating dan filem-filem lakonan Denzel Washington, DS Najib gemar menghabiskan masanya membaca.

Pernah bekerja dengan Bank Negara dan Petronas sebelum terpaksa terjun dalam bidang politik, DS Najib berdepan laluan sukar selepas hampir tewas dalam pilihanraya umum 1999 selepas hanya memenangi kerusi tersebut dengan 241 undi ketika kemuncak gerakan reformasi, sebelum kembali mendapat mandat besar dalam pilihanraya tahun 2004.


10 Permainan Video (Nintendo) Yang Menjadi Nostalgia Anak Kelahiran 80an

Senarai ini adalah berdasarkan pendapat peribadi penulis. Zaman kanak-kanak adalah zaman paling gembira buat semua kerana tiada komitmen. Bebanan paling teruk adalah kerja rumah.

Permainan video (game) menceriakan hari penulis semasa kecil dahulu. Kini, semuanya hanya tinggal kenangan dan menjadi memori indah. Nostalgia sungguh!

Sekiranya anda bersetuju dengan senarai ini, kongsikan artikel ini bersama rakan-rakan anda. Semoga perkongsian ini bermanfaat.

Bomberman atau Dyna Blaster di Eropah atau sebuah francais video game konsol yang berkonsepkan strategi dan maze yang dibangunkan oleh Hudson Soft, namun kini dimiliki oleh Konami.

Versi game asal Bomberman mula berada di pasaran pada tahun 1983 dan sentiasa dikemas kini hampir setiap tahun. Kini, Bomberman dipaparkan di dalam lebih 70 game dalam platform yang berlainan, dan turut dijadikan manga dan anime.

Ice Climber adalah sebuah permainan video dengan platform menegak yang dibangunkan dan diterbitkan oleh Nintendo untuk Family Computer di Jepun dan NES di Amerika Utara pada tahun 1985. Dalam game ini, 2 watak iaitu Popo dan Nana, keduanya dikenali sebagai Ice Climbers, mengembara ke 32 gunung bersalji bagi mendapatkan kembali sayur yang dicuri oleh seekor burung gergasi.

Galaxian adalah sebuah game arked yang dihasilkan oleh Namco dan dikeluarkan ke pasaran pada Oktober 1979. Game ini diterbitkan oleh Namco di Jepun dan diimport ke Amerika Utara oleh Midway Disember tahun sama. Ketika pertama kali dikeluarkan, game ini mendapat sambutan yang sangat menggalakkan dan menjadi popular dalam kalangan remaja. Namco kemudiannya mengeluarkan sekuel iaitu Galaga pada tahun 1981, 1984 dan 1987.

Excitebike atau Ekisaitobaiku dalam bahasa Jepun adalah sebuah francais permainan video yang dihasilkan oleh Nintendo. Game ini pertama kali dilancarkan pada tahun 1984 untuk Famicom, dan tahun berikutnya ia dikeluarkan sebagai game NES. Excitebike mempunyai sekuel iaitu Excitebike 64.

Donkey Kong adalah siri permainan video ini dihasilkan oleh Shigeru Miyamoto pada tahun 1981. Ramai tidak tahu bahawa game ini turut memaparkan watak Mario, iaitu watak utama yang penting dalam permainan video Super Mario Bros. yang dikeluarkan 4 tahun kemudian. Game ini juga adalah game jenis side-scrolling.

Teenage Mutant Ninja Turtles adalah game jenis side-scrolling yang dikeluarkan oleh Konami pada tahun 1989 sebagai permainan video arked yang menggunakan syiling. Game ini adalah berdasarkan siri animasi pertama Teenage Mutant Ninja Turtles yang mula ditayangkan pada musim sejuk 1987. Game versi rumah dikeluarkan pelbagai platform lain termasuklah NES.

Mappy adalah sebuah game arked keluaran Namco. Pertama kali diperkenalkan pada tahun 1983, Mappy diedarkan ke Amerika Syarikat oleh Bally/Midway. Mappy adalah sebuah game jenis side-scrolling (gerakan sisi) yang memaparkan binatang kartun seperti kucing dan tikus. Watak utama game ini adalah seekor tikus, iaitu Mappy.

Turut dikenali sebagai Hudson's Adventure Island, permainan video ini dihasilkan oleh Hudson Soft dan pertama kali dikeluarkan di Jepun untuk Famicom dan MSX pada 12 September 1986. Game ini kemudiannya dikeluarkan ke pasaran Amerika Utara untuk NES pada tahun 1988.

Permainan video ini adalah antara game paling legend pada zaman 1990an. Di Eropah dan Oceania, Contra dikenali sebagai Gryzor. Contra adalah sebuah game yang dibangunkan dan diterbitkan oleh Konami pada 20 Februari 1987 sebagai permainan arked.

Versi permainan di rumah pula dikeluarkan oleh NES pada tahun 1988, bersama dengan game dalam format komputer, termasuklah MSX2.

Super Mario Bros adalah sebuah platfrom permainan video konsol yang dibangunkan dan diterbitkan oleh Nintendo untuk Nintendo Entertainment system (NES).

Super Mario Bros. dikeluarkan ke pasaran Jepun dan Amerika Utara pada tahun 1985 sebagai game versi baharu kepada original Mario Bros yang dikeluarkan 2 tahun sebelumnya.

Kerana mendapat mendapat sambutan yang sangat menggalakkan, game ini turut berada di pasaran Eropah dan Australia pada tahun 1987.

Plot game ini melibatkan perjalanan 2 watak utama iaitu Mario dan adiknya Luigi di dalam Mushroom Kingdom. Objektif utama mereka adalah untuk menyelamatkan Princess Toadstool daripada seekor watak antagonis, iaitu Bowser.


Sejarah Sistem Perbankan: Dari Zaman Purba Ke Zaman Moden

Pernahkah anda tertanya bagaimana sistem perbankan boleh wujud? Yakni, bagaimana idea penubuhan sebuah bank itu boleh muncul?

Artikel ini bertujuan memberi pencerahan ringkas kepada anda sejarah sistem perbankan dari zaman purba hingga hari ini. Semoga perkongsian ini bermanfaat untuk semua.

Sejarah perbankan bermula dengan prototaip bank pertama melalui perdagagangan dunia pada zaman purba, melibatkan pinjaman bijian dan benih kepada petani serta pedagang barangan antara bandar-bandar.

Aktiviti ini bermula sekitar 2000 BC di Assyria dan Babylonia. Tidak lama kemudian, empayar purba Greek dan Roman turut menggunakan kaedah yang sama bagi memudahkah urusan perdagangan dan kewangan.

Peminjam akan bertapak di kuil untuk aktiviti berkenaan. Mereka membuat 2 buah inovasi kepada perbankan awal, dengan menerima deposit dan menukar wang.

Arkaeologi di China dan India membuktikan aktiviti peminjaman wang berlaku sekitar era yang sama seperti di Greek dan Rom.

Menurut seorang ahli falsafah India, Chanakya melalui penulisan beliau iaitu Arthashastra yang ditulis pada kira-kira 300 BC, terdapat kewujudan suatu golongan dalam masyarakat yang menerima deposit, dan memberikan pinjaman dan mengeluarkan surat pemindahan wang.

'The Jain Scriptures' pula ada menyebut tentang nama 2 orang bankers yang membina Dilware Temples di Mount Abu pada tahun 1197 dan 1247.

Aktiviti pinjaman yang dijalankan pada zaman purba berbeza dengan zaman berikutnya. Kebanyakan urusan pinjaman dan perbankan moden dilakukan oleh bangsa Yahudi yang juga tukang emas.

Perniagaan emas memerlukan tukang emas untuk berjaga-jaga dari pencuri dan perompak. Pada zaman dahulu, peniaga-peniaga akan meninggalkan barangan berharga mereka kepada tukang emas untuk jagaan.

Lama-kelamaan, terdapat permintaan yang tinggi daripada peniaga untuk menyimpan lebihan wang tunai dalam simpanan tukang emas.

Selepas amalan ini tersebar meluas, tukang emas mula mengenakan caj bagi menjaga barangan berharga dan wang tunai.

Tambahan pula, perkhidmatan simpanan wang dan barangan berharga ini memudahkan para peniaga kerana tidak perlu bimbang dirompak.

Peniaga yang menyimpan emas dan wang tunai akan diberikan sekeping resit oleh tukang emas sebagai bukti harta simpanan mereka.

Tukang emas pula kemudiannya meminjamkan sebahagian daripada wang yang disimpan dan memperoleh bunga sebagai keuntungan. Selain bunga, mereka juga memberikan insentif kepada para penyimpan.

Di sinilah titik tolak bermulanya bank simpanan atau skim deposit di bank.

Bagi memudahkan urusan perniagaan, para peniaga yang menyimpan wang akan menulis sepucuk surat kepada tukang emas untuk membayar peniaga lain menggunakan duit yang disimpan mereka. Hal ini membawa kepada penciptaan cek.

Medici Bank adalah bank pertama di dunia. Bank ini dikendalikan oleh keluarga Medici yang merupakan salah satu keluarga paling kaya di Itali. Bank ini adalah antara bank yang terbesar dan paling dihormati di Eropah ketika kemuncaknya.

Namun, Medici Bank hanya mampu beroperasi selama 97 tahun sebelum menghentikan operasi pada tahun 1494.

Bank tertua yang masih beroperasi sehingga kini adalah Banca Monte dei Paschi di Siena. Bank ini terletak di Siena, dan ditubuhkan pada tahun 1472 bertujuan untuk memberi pinjaman kepada fakir miskin.

Pada awalnya, ia dikenali sebagai The Monte di Pietà. 'Monte' membawa maksud longgokan, yang merujuk kepada koleksi wang digunakan untuk aktiviti amal.